text:
NSHAPITA 5
Bukole bua kufuka nabu
—“Mufuki wa diulu ne buloba”
1, 2. Mmunyi mudi dîba dileja bukole budi nabu Yehowa bua kufuka bintu?
UKATUKU muote mudilu dîba dia mashike anyi? Pamuapa uvua mua kuikala muimane ntanta bule bukumbane nawu, muolole bianza bua kumvua luya lukumbane. Bu wewe mutambe kusemena kudiwu, uvua ukutonda. Kadi bu wewe musemene kule nawu bikole, mashika avua mua kukutonda utuadija kuzakala.
2 Kudi tshintu tshidi bu mudilu tshitu tshitusanguluja mu munya. Tshintu atshi tshidi tshitemena mu ntanta wa kilometre mitue ku miliyo 150. * Nanku dîba didi ne bua kuikala ne bukole bupite bungi bua tuetu kufika ku diumvua luya luadi ntanta bule nunku. Pabu buloba butu bunyungulukila ku tshikutu tshia kapia ka dikema etshi mu ntanta wa bule bukumbane. Bu buobu pabuipi menemene ne dîba, mâyi onso adipu avua mua kuuma; kadi bu buobu nadi kule menemene, mâyi au onso avua akuatakana. Bu buloba bupite kuikala kule anyi pabuipi ne dîba, kakuvua tshintu tshivua mua kushalapu ne muoyo to. Pa kumbusha dilama muoyo wa bionso bidi pa buloba, munya anyi butoke bua dîba mbukezuke, bukumbane, kabidi buikale busankisha.
Yehowa “wakajadika bia mu diulu bidi bikenka ne diba kabidi”
3. Mbualu kayi bua mushinga budi dîba ditulongesha?
3 Kadi bantu ba bungi kabatu bangata dîba ne mushinga to, nansha mudidi dibambuluisha bua kuikala ne muoyo. Nunku, kabena bumvua dilongesha didi dîba mua kutupetesha to. Bible udi wamba bua Yehowa ne: “Wewe wakajadika bia mu diulu bidi bikenka ne diba kabidi.” (Musambu 74:16) Bulelela, dîba didi dipetesha Yehowa “wakafuka diulu ne buloba” butumbi. (Musambu 19:1; 146:6) Dîba ndimue dia ku mabulungu bungi kabuyi kubala adi atulongesha mudi Yehowa ne bukole bupite bungi bua kufuka nabu bintu. Tukonkononayi mpindieu amue a kudiwu bimpe menemene, pashishe tuakule bua buloba ne bintu bidipu ne muoyo.
‘Bandishayi mêsu enu kulu, numone’
4, 5. Dîba didi ne bukole kayi ne bunene kayi? Didi munyi patudi tudifuanyikija ne mitoto mikuabu?
4 Anu muudi mua kuikala mumanye, dîba mmutoto. Didi dimueneka bu dinene dipite mitoto mikuabu bualu diodi didi pabuipi ne buloba. Bukole bua mudilu wa dîba budi mushindu kayi? Munkatshinkatshi muadi mudi kapia kadi ne bukole bua degre mitue ku miliyo 15 bilondeshile tshipimu tshia Celsius. Bobu bateke kapese ka dîba ka munkatshi muadi ka bunene bua mutu wa mpengele pa buloba, kuena mua kuimana nansha ntanta wa kilometre 140 naku wewe kushala ne muoyo to! Ku sekonde yonso, dîba didi dipatula kapia ka muomumue ne ka miliyo nkama ne nkama ya bombe padiyi itayika.
5 Bua bunene budi dîba, buloba buetu ebu budi mua kubuelamu misangu mipite pa 1300000. Tuambe ne: dîba ke umue wa ku mitoto idi mipite bunene anyi? Tòo. Bamanyi ba malu a mabulungu batu badibikila ne: nkamue ka ku tumitoto tukese tua mubidi wa manyimanyi. Mupostolo Paulo wakafunda ne: “Mitoto mmishilangane ku butumbi buayi.” (1 Kolinto 15:41) Paulo kavua nansha mumanye bulelela bua mêyi avuaye mufunde ku bukole bua nyuma aa to. Kudi mutoto mukuabu munene bikole wa bobu bawuteke muaba udi dîba, mufuane kudia ne muaba udi buloba. Kudi mukuabu pawu wa mpolondo wa bobu bawuteke muaba udi dîba, ufika too ne muaba udi dibulungu dia Saturne nansha mudidi ntanta mule ne buloba; bualu bua kufika muaba udidi, tshiamu tshivuabu batume muulu tshiakenza bidimu binayi mu njila, tshikale ne lubilu lupite lua dizaji misangu mipite pa 40!
6. Umvuija mudi Bible uleja mudi mitoto mipite bungi muntu kayi mua kuyibala.
6 Pa kumbusha bunene bua mitoto, tshidi tshitamba kabidi kukemesha mbungi buayi. Bible udi uleja ne: mitoto idi bungi kabuyi kubala, anu bu ‘nsenga ya ku mâyi manene.’ (Yelemiya 33:22) Bilondeshile mvese eu, tudi tumvua ne: kudi mitoto mikuabu ya bungi itudi katuyi mua kumona ne mêsu patupu to. Ke bualu kayi, bu Yelemiya uvua mufunde mukanda eu mutete kubala mitoto ivuaye umona butuku, uvua mua kubala anu mitoto binunu bisatu patupu anyi ne pamutu, bualu bungi ebu ke budi muntu mua kubala ne mêsu kayi ne biamu kampanda. Bungi ebu budi mua kufuanangana anu ne bungi bua lusenga dianza dimue tshianana. Bushuwa, bungi budi mitoto budi butshiokesha; idi anu bu nsenga ya ku mâyi manene. * Nnganyi udi mua kuyibala buonso buayi?
7. a) Tshikata tshia mitoto tshidi buloba buetu bunyungulukila tshidi ne mitoto mitue ku inga? Tudi mua kuamba tshinyi bua bungi ebu? b) Bua tshinyi mbikolele bamanyi ba mabulungu bua kumanya bungi bua bikata bia mitoto? Abi bidi bitulongesha tshinyi bua Yehowa?
7 Yeshaya 40:26 udi wandamuna ne: ‘Bandishayi mêsu enu kulu, numone bienu! Wakafuka bintu ebi nnganyi? Nyeye udi upatula misumba yabi, ubala bungi buabi, ne udi ubibikila buonso buabi mêna abi.’ Musambu wa 147:4 udi wamba ne: “Udi ujadika bungi bua mitoto.” Kadi ‘mitoto idi bungi’ munyi? Elu ki ndukonko lua bilele to. Bamanyi ba malu a mabulungu badi batshinka ne: mu tshikata tshia mitoto mudi buloba buetu bunyungulukila nkayamu mudi mitoto mipite pa miliyare lukama. * Kadi tshikata tshia mitoto etshi tshidi anu tshimue tshia ku bikata bia mitoto bia bungi, ne bivule bia kudibi bidi mene ne mitoto mipitshidile bungi. Bikata bia mitoto bitu binga? Bamue ba ku bamanyi abu badi bela meji ne: mbitue ku miliyare 50. Bakuabu pabu ne: mbitue pamuapa ku miliyare 125. Mbiumvuike ne: muntu kena ne bukole bua kujadika bungi bua bikata bia mitoto to, nanku kena mua kumanya bungi bujalame bua miliyare ya mitoto yonso idi munda muabi nansha. Kadi Yehowa yeye mmumanye bungi buayi. Kabidi, mmuinyike mutoto wonso dîna diawu.
8. a) Umvuija bunene bua tshikata tshia mitoto tshidi buloba bunyungulukila. b) Yehowa mmuteke bia mu diulu bienda binyunguluka mu bulongame ku diambuluisha dia tshinyi?
8 Patudi tumona bunene budi bikata bia mitoto, tudi tufika ku ditshina Nzambi bikole. Butoke butu buya ntanta wa kilometre 300000 ku sekonde yonso. Mpindieu, anji elabi meji, mu lubilu alu, butoke budi mua kuenza bidimu 100000 bua kumbuka ku ditengu dimue dia tshitaka tshia mitoto mudi buloba bunyungulukila bua kutua ku dikuabu! Kudi bikata bikuabu bia mitoto bidi binene bikole bipite tshikata tshitudi. Bible udi wamba ne: Yehowa udi “uvungulula” bia mu diulu binenanenayi ebi anu bu tshilamba. (Musambu 104:2) Mmubiteke kabidi bua bikale bienda mu bulongame. Kubangila anu ku tupuishipuishi tutambe bukese tua pankatshi pa mitoto too ne ku bikata binenanenayi bia mitoto, bintu bionso bidi bienda binyunguluka bilondeshile mikenji idi Nzambi mubielele. (Yobo 38:31-33) Ke bua tshinyi bamanyi mbafuanyikije luendu lua bia mu diulu mu bulongame ne mutu bantu batua dikasa dia maja mu bulongame. Mpindieu, elaku meji bua Muntu udi mufuke bintu ebi. Kabienaku bikusaka bua kutshina Nzambi udi ne bukole bua dikema bua nunku bua kufuka nabu bintu anyi?
‘Wakafuka buloba ku bukole buende’
9, 10. Mmunyi mudi bukole bua Yehowa bumuenekela ku mushindu udiye mujadike dîba ne buloba, ne dibulungu dia Jipitere, ne ngondo?
9 Bukole bua Yehowa bua kufuka bintu budi bumuenekela ku buloba butudi basombele. Mmubujadike muaba muimpe mu tshibuashibuashi tshialabale etshi ne meji onso. Bamue bena meji badi bamba ne: bikata bikuabu bivule bia mitoto kabivua mua kutulama ne muoyo bu buloba buetu buikale munda muabi to. Miaba ya bungi ya mu tshietu tshikata tshia mitoto ki mmilongolola bua bia pa buloba kusombamu to. Munkatshi menemene mua tshikata etshi mmufimpakane ne mitoto. Mudi kapia kakole, ne mitoto itu itamba kututakanamu. Ku mielelu ya tshikata etshi kakuena bintu bidi bikengedibua bua kutuambuluisha bua kuikala ne muoyo to. Dîba ne buloba budi bunyungulukilaku mbijadika bimpe bitambe pankatshi pa munkatshi menemene mua tshikata etshi ne ku mielelu yatshi.
10 Batu kabidi bambuluisha buloba kudi dibulungu dikuabu dia mpolondo dia Jipitere didi nabu ntanta mule. Dibulungu edi ndipite buloba ku bunene misangu mipite pa tshinunu, ne didi ne bukole bua dikema bua kukoka bintu. Ke bualu kayi ditu dikoka anyi dipembula bintu bitu bitambakana mulu. Bamanyi badi batshinka ne: bu kabuyi bua dibulungu dia Jipitere edi, nunku bintu binene bia bungi bia mulu bivua mua kuikala bikuluka pa buloba misangu mipite pa 10000 kupita mudibi bikuluka mpindieu. Ngondo udi pende dibulungu dia wadi mushindu didi pabuipi ne buloba didi dibuambuluisha. Pa kumusha mudi ngondo muimpe ne muikale tshitubu babikila bu muendu udi utokesha butuku, udi pende ulama buloba bua buikale anu busendame. Disendama dia buloba edi didi diambuluisha mivu bua kushalayi ilondangana bimpe kayiyi ishintuluka; ebu mbualu bukuabu budi butuambuluisha bua kuikala ne muoyo pa buloba.
11. Mmunyi mudibu benze tshibuashibuashi tshidi ne lupepele bua kukubatshi buloba?
11 Bukole bua Yehowa bua kufuka nabu bintu budi bumuenekela mu malu onso a mudiye mufuke buloba. Tuangate tshilejilu tshia tshitupa tshia tshibuashibuashi tshitu lupepele lunyungulukila tshidi tshibulama bu ngabu. Dîba ditu dipatula nsese mimpe ne mibi ya lufu. Padi nsese mibi eyi itua mu tshitupa tshia kulu tshia tshibuashibuashi etshi, idi ikudimuna kapepele kimpe katutu tueyela kalua kapepe ka ozone. Kapepe aka paku kadi kenza tshibungibungi tshia ozone tshidi tshimina ya bungi ya ku nsese eyi. Bulelela, buloba buetu mbuenza ne ngabu wabu muenze anu bu dikumbi.
12. Mmunyi mudi mushindu udi mâyi anyunguluka uleja bukole bua Yehowa bua kufuka nabu bintu?
12 Tudi bakule apa anu bua bualu bumue patupu budi butangila tshibuashibuashi tshidi ne mpepele mivule idi milongolola bimpe bua kuambuluisha bintu bidi ne muoyo pa buloba. Bumue bua ku malu adi akemesha mu tshibuashibuashi etshi mmushindu udi mâyi anyungulukangana. Tshidimu tshionso, dîba ditu dibusha mâyi a mu misulu adi mua kuwuja tandere wa mâyi wa bunene bupite pa kilometre 400000 mu bule ne mu butshiama ne mu butumbuke ne mu ndondo. Mâyi au adi aya kuenza mavuba mulu atu lupepele lutambakaja eku ne eku. Mâyi aa mamana kutata ne makezula adi alua kuloka bu mvula, bu neje anyi bu mabue a mvula bua kuwuja kabidi misulu idi pa buloba. Bidi anu bu mudi Muambi 1:7 wamba ne: ‘Misulu yonso idi ibuela mu mâyi manene, kadi mâyi manene kaena uwula tente; mu miaba yonso idi misulu ipueka, idi ipinganamu kabidi.’ Anu Yehowa nkayende ke uvua mua kujadika dinyungulukangana dia mâyi dia nunku.
13. Ntshinyi tshitudi tumuenena ku mitshi ne ku bia mu buloba tshidi tshileja mudi Mufuki ne bukole?
13 Tudi tumona bukole bua Yehowa bua kufuka nabu bintu muaba wonso udi tshintu tshidi ne muoyo. Kubangila anu ku mitshi minene ya nsanga idi mile mipite nzubu ya bisasa 29 too ne ku tusonsa tukese menemene tudi mu mbuu tutubu bamona anu ne biamu ne tudi tutuambuluisha ne kapepe kimpe ka kueyele, bionso ebi bidi bileja bukole bua Yehowa bua kufuka nabu bintu. Buloba buetu ebu mbuwule ne bintu bidi ne muoyo bidi biambuluishangana mu mushindu wa dikema bua mitshi kukolayi, bu mudi bishishi, buowa (anyi biowelawela) ne tuishi tukese menemene.
14. Mbukole kayi budi too ne mu tuntu tukese tudibu babikila ne: atome?
14 Bulelela, Yehowa nyeye ‘wakafuka buloba ku bukole buende.’ (Yelemiya 10:12) Bukole bua Nzambi budi bumuenekela too ne mu tuntu tutambe bukese tudiye mufuke. Tshilejilu, bobu bambakaje miliyo ya atome (tuntu tutambe bukese ku bifukibua tutu katuyi tumueneka), kayena nansha mua kufika bunene bua lusuki lua muntu to. Kadi katupa ka munkatshinkatshi mua atome umue kadi ne bukole bua dikema budi bufikishe bantu ku dienza naku bombe itu itayika ne kapia kakole.
‘Bintu bionso bidi bipuyakana’
15. Mbualu kayi buvua Yehowa mulongeshe Yobo pavuaye mumutelele nyama ya tshisuku mishilashilangane?
15 Tudi tumuena kabidi bukole bua Yehowa bua kufuka nabu bintu mu nyama mipite bungi idi pa buloba. Musambu wa 148 udi utela bintu bia bungi bidi bitumbisha Yehowa, utela kabidi mu mvese wa 10 “nyama ya mu tshisuku ne bimuna bionso.” Bua kuleja bua tshinyi muntu udi ne bua kunemeka Mufuki, dimue dituku Yehowa wakatelela Yobo nyama bu mudi ntambue, ngomba-ngole, ngombe wa tshisuku, nguvu (tshiboko), ne ngandu. Ntshinyi tshivua Yehowa musue kumumvuija? Uvua usua kumvuija ne: bikala muntu utshina bifukibua bia bukole ebi bidi bienza buôwa ne bidi muntu kayi mua kumuna, kenaku mua kutamba kutshina Mufuki wabi anyi?
16. Ntshinyi tshidi tshikukemesha paudi utangila imue nyunyi idi Yehowa mufuke?
16 Musambu 148:10 udi kabidi utela ‘nyunyi idi ipapala.’ Anji elabi meji bua mishindu ne mishindu idi nyunyi! Yehowa wakatelela Yobo nyunyi wa mfiondo udi ‘ulengulula kabalu ne muntu udi ubanda panyima paku bua kuenda.’ Bushuwa, nansha mudi nyunyi eu wa bule bua metre abidi ne tshitupa kayi mua kubuka, udi mua kunyema ntanta wa kilometre 65 mu dîba dimue, wela tshidia tshia metre anayi ne tshitupa. (Yobo 39:13, 18) Kadi mpatu wa pa mâyi utu yeye mubengele anu mulu pa mutu pa mâyi. Yeye mubalule mapuapua ende, adi bule bua metre asatu. Udi mua kulembelela mulu mapuapua mabalula munkatshi mua mêba a bungi kayi upapala. Kadi kanyunyi ka kasonji (anyi kamfib’a bibota) koku kadi bule bua santimetre itanu katu kakese ku nyunyi yonso. Kadi mua kupapala misangu mitue ku 80 mu sekonde umuepele. Tusonji tutu tuengelela bu mabue a mushinga tudi mua kupapala mulu muaba umue anu bu ndeke ya minjidinjidi; tudi mene mua kubuka tshianyimanyima.
17. Balene wa blé udi bunene kayi? Patudi tumona nyama idi Yehowa mufuke bidi ne bua kutusaka petu bua kuamba mêyi kayi?
17 Musambu wa 148:7 udi wamba ne: nansha ‘nyama minene ya mu mâyi manene’ idi itumbisha Yehowa. Elabi meji bua mushipa wa balene wa ble utubu bamba ne: mmupite nyama yonso ya panu ku bunene. ‘Nyama munene’ wa mu mbuu eu udi mua kufika bule bua metre 30 anyi kupita apu. Udi mua kuikala ne bujitu bu bua nzevu 30 mikulumpe. Ludimi luende nkayalu ludi mua kuikala ne bujitu bu bua nzevu mujima. Muoyo wende udi bunene bua kamashinyi kakese. Udi ututa anu misangu 9 patupu ku munite, mushilangane ne wa kasonji udi wowu ututa misangu mitue ku 1200 ku munite. Umue wa ku mijilu ya balene eu udi bunene bukumbane bua muana mufuane kukalabilamu. Bulelela, mioyo yetu idi itusaka petu bua kuamba mêyi a ndekelu a mu mukanda wa Misambu aa ne: ‘Bintu bionso bidi bipuyakana bitumbishe Yehowa!’
Bukole bua Yehowa bua kufuka nabu bintu budi butulongesha
18, 19. Bintu bidi Yehowa mufuke pa buloba bidi mishindu bungi kayi? Ntshinyi tshidi bufuki butulongesha bua bumfumu buende bunene?
18 Mushindu udi Yehowa ukuata mudimu ne bukole buende bua kufuka nabu bintu udi utulongesha tshinyi? Mishindu mishilashilangane ya bidiye mufuke idi itusaka bua kumutshina ne kumunemeka bikole. Mufundi mukuabu wa Misambu ya mu Bible wakakema ne: ‘Yehowa, mona mudi bungi bua mishindu ya midimu yebe! Buloba budi buwule tente ne bintu biwakufuka.’ (Musambu 104:24) Abu si mbulelela! Bamanyi ba malu a bintu bidi ne muoyo pa buloba bakadi bapetapu mishindu yabi mipite pa muliyo mujima; kadi kudi badi ne ngenyi mishilashilangane ya bungi bua mishindu yabi yonso, aba ne: mbutue ku miliyo 10, bakuabu ne: nku miliyo 30, banga pabu ne: mbupite apu. Muzodi anyi musongi wa bintu udi dikuabu mua kudimona mushikile, mupangile bikuabu bia kupatula. Kadi bukole budi nabu Yehowa bua kupatula ne kufuka bintu kabukabu bipiabipia budi bumueneka ne: kabutu buobu bushikila to.
19 Mushindu udi Yehowa wenza malu ne bukole buende bua kufuka bintu udi utuleja mudiye ne bumfumu butambe bunene. Muaku muine “Mufuki” udi utapulula Yehowa ne bintu bikuabu bionso, ni mbia mu diulu ni mbia pa buloba, bidi bikale buonso buabi “bifukibua.” Nansha Muana mulela umuepele wa Yehowa uvua bu “muena mudimu” wende tshikondo tshia bufuki kabatu banji kumubikila mu Bible ne: mMufuki to. (Nsumuinu 8:30; Matayi 19:4) Kadi badi bamubikila ne: “Muanabute wa bifukibua bionso.” (Kolosai 1:15) Muanzu wa Yehowa wa mudiye Mufuki udi umupesha bukenji buende buine bua kuikala nkayende muena bukole budi ku mutu kua bionso mu diulu ne pa buloba.
20. Mmu ngumvuilu kayi mudi Yehowa muikishe katshia wajikija difuka dia bia pa buloba?
20 Yehowa ukadiku mulekele kuenza mudimu ne bukole buende bua kufuka bintu anyi? Bible udi ujadika ne: pakajikija Yehowa kufuka mu dituku disambombo dia bufuki, ‘wakikisha dituku dia muanda mutekete ku mudimu wonso wakenzaye.’ (Genese 2:2) Mupostolo Paulo wakaleja ne: “dituku” dia muanda mutekete edi didi bule bua bidimu binunu ne binunu, bualu ditshivua anu ditungunuka too ne mu tshikondo tshiabu atshi. (Ebelu 4:3-6) Kadi ‘dikisha’ adi didiku dileja ne: Yehowa mmulekeelamu dienza mudimu anyi? Tòo. Ki mmuanji kulekela kuenza mudimu to. (Musambu 92:4; Yone 5:17) Nanku, dikisha diende didi diumvuija anu kuimanyika kuende kua mudimu wa difuka bintu bia pa buloba. Kadi mudimu wende wa kukumbaja malu avuaye mulongolole utshidi wowu anu mutungunuke. Mudimu eu udi utangila kabidi difundisha dia Bible; utangila too ne diledibua dia “tshifukibua tshipiatshipia” tshituakuila mu nshapita wa 19.
21. Bukole bua Yehowa bua kufuka nabu bintu nebuambuluishe bantu bakane kashidi ne tshiendelele mushindu kayi?
21 Anu muvua Yehowa muambe ku ndekelu kua dituku disambombo dia bufuki, pajika dituku dia dikisha diende neambe kabidi bua mudimu wende wonso udiye muenze pa buloba ne: ‘Mmuimpe be!’ (Genese 1:31) Katshia anu wajikija difuka, katuena bajadike mudiye wenza malu ne bukole buende bua kufuka bintu budi kabuyi ne ndekelu to. Kadi tumanye ne: mushindu udi Yehowa wenza malu ne bukole buende bua kufuka newikale anu utukemesha mu malu onso. Netuikale anu tulongela malu a bungi a Yehowa ku bintu bidiye mufuke kashidi ne tshiendelele. (Muambi 3:11) Patudi tuenda tulonga malu adi atangila Mufuki wetu Munene, netufike kabidi ku dimutshina bikole ne nebitusemeje pabuipi nende menemene.
^ tshik. 2 Bua wewe kumvua tshidi bungi ebu bimpe, tuangate tshilejilu. Wewe mu mashinyi, nansha muanyemeshe lubilu lua kilometre 160 mu dîba dimue, uendesha butuku ne munya, udi mua kuenza bidimu bipite pa lukama bua kushisha kuya ntanta wa bule bua muaba udi dîba.
^ tshik. 6 Bamue badi bela meji ne: bantu ba kale bavua ne bua kuikala ne biamu bia tshiena kale bia kumona nabi kule. Badi bamba ne: kadi bu biobi kabiyi nanku, mmunyi muvua bantu ba bikondo abi mua kumanya mudi mitoto bungi bupite, kabuyi kubala anu ne mêsu etu aa patupu? Biambamba bia tshianana bia mushindu eu kabiena bitumbishisha Yehowa muena Bible to.
^ tshik. 7 Mona bungi bua bidimu biudi mua kuenza bua kubala anu mitoto miliyare 100. Bu wewe mua kubala mutoto umue ku sekonde yonso, ubala nanku butuku ne munya, si udi mua kuenza bidimu 3171!


c: text/html

text:
TSHITUPA TSHIA 7
Milayi ya Bukalenge
—Divuija bintu bionso bipiabipia
FUANYIKIJA ne: udi upola tshimuma tshipie bimpe, utshiumvua tshinunka muenya muimpe paudi ujinga kutshiela mu bikuabu bikadi mushiki mujima mu mutenga. Uvua mutuadije mudimu au kukadi mêba a bungi, kadi udi udiumvua anu ne makanda a kutungunuka kabidi nawu. Mamuebe udi yeye ku mutshi mukuabu pabuipi apu upola pende bimuma ne disanka, uyukila ne ba mu dîku dienu bakuabu ne balunda badi balue kunupolesha bimuma abi. Mubidi wende utshidi anu wa nsongakaji, anu muvuaye umueneka ku kale kuonso aku pautshivua wewe muana. Mbualu bukole bua kuitaba ne: wewe ukavua mumumonaku mukulakaje mu bulongolodi bukadi bumane kujimina, mumone muvua mubidi wenda umunyanguka ne masama, mumukuate ku tshianza pakavuaye ukula muoyo, ne mudile ku lukita luende pavuabu bamujika. Kadi mpindieu nyeye au ukadi ne muoyo ne makanda onso tshiakabidi, pamue ne bantu bakuabu bapite bungi!
Tshikondo tshia mushindu eu tshidi tshilua; tudi ne dishindika edi, bualu malu atu Nzambi ulaya atu anu akumbana. Mu tshitupa etshi, netumone muikala imue milayi ya Bukalenge mua kukumbana mu matuku makese emu bua kutufikisha too ne ku mvita ya Armagedone. Netutangilule kabidi milayi kampanda mimpe ya Bukalenge yakumbana pashishe. Bushuwa, patuamona dîba diatuadija Bukalenge bua Nzambi kukokesha buloba ebu bujima, buvuija bintu bionso bipiabipia, netusanke bikole be!
MU TSHITUPA ETSHI
NSHAPITA 21
Bukalenge bua Nzambi budi bumbusha baluishi babu
Udi mua kudilongolola mpindieu bua mvita ya Armagedone.
NSHAPITA 22
Bukalenge budi bukumbaja disua dia Nzambi pa buloba
Mmunyi muudi mua kufika ku dijadika ne: milayi ya Yehowa neikumbane?

robotstxt: allowed

filter: keep


text:
Lumingu lua dia 31/7–6/8
YEHEZEKELE 24-27
Musambu wa 81 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Mêyi a buprofete a tshivua ne bua kufikila Tulo adi akolesha dieyemena dietu dia Dîyi dia Yehowa”: (Min. 10)
Yhz 26:3, 4: Yehowa ukavua mumanyishe dibutuka dia Tulo bidimu bipite pa 250 kumpala (si-F 133 §4)
Yhz 26:7-11: Yehezekele wakatela dîna dia tshisamba tshia kumpala tshivua ne bua kutshintshimika Tulo ne dia mulombodi watshi (ce-F 216 §3)
Yhz 26:4, 12: Yehezekele ukavua muambe ne: bimanu, nzubu, ne buloba bua Tulo bivua ne bua kuedibua mu mâyi (it-1-F 74 §4)
-
Dikeba bubanji bua mu Dîyi dia Nzambi: (Min. 8)
Yhz 24:6, 12: Dimoma didi ku luesu didi dileja tshinyi? (w07 1/7 14 §2)
Yhz 24:16, 17: Bua tshinyi Yehezekele kavua ne bua kunyingalala pavua mukajende mufue? (w88-F 15/9 21 §24)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Yhz 25:1-11
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) Trakte kayi yonso. Wase tshishimikidi bua kumupinganyina.
• Dipinganyina muntu: (Min. 4 anyi mikese) Trakte kayi yonso. Muambila bua filme wa Mmushindu kayi utu dilonga dia Bible dienzeka? Nuyukile nende bua filme eu kadi kuyi umulejayi to.
Dilonga dia Bible: (Min. 6 anyi mikese) bh 23 §13-15: Bikila muntu mu bisangilu.
TUIKALAYI NE NSOMBELU WA BUENA KRISTO
Musambu wa 134
Ditabuja dia Dîyi dia Nzambi didi dituambuluisha bua kunanukila mu ntatu: (Min. 15) Diyukidilangana dimanyine mu mvese bu mudi Yeshaya 33:24; 65:21, 22; Yone 5:28, 29; ne Buakabuluibua 21:4. Ela filme wa Tuanyishayi masanka a bukokeshi bua Bukalenge (Buela mu jw.org, utangile mu MIKANDA > VIDEO). Kankamija bantu bonso bua badifuanyikije bakadi mu bulongolodi bupiabupia, nangananga padibu batekesha mu mikolo kudi ntatu.
Dilonga dia Bible dia tshisumbu: (Min. 30) kr nshap. 15 §29-36, ne diambulula mu kazubu ka “Udiku umona Bukalenge bu bualu bulelela anyi?”
Diambulula, ne kadiosha ka lumingu lualua (Min. 3)
Musambu wa 88 ne disambila


text:
TUIKALAYI NE NSOMBELU WA BUENA KRISTO
Diakalenga ditudi nadi dia kuibaka miaba ya ntendelelu mulelela ne kuyilama bimpe
Kuibaka kua ntempelo wa mu Isalele kuvua kulomba mudimu wa bungi ne makuta a bungi. Nansha nanku, bena Isalele bakadifila bobu ne bintu biabu ku mudimu au ne tshisumi. (1 Ku 29:2-9; 2 Ku 6:7, 8) Pakavua ntempelo mujike, mushindu uvua bena Isalele mua kumulama uvua uleja muvuabu mu malanda mimpe anyi mabi ne Yehowa. (2 Bk 22:3-6; 2 Ku 28:24; 29:3) Lelu eu bena Kristo badi bafila dîba diabu dia bungi ne bukole buabu bua kuibaka Nzubu ya Bukalenge ne Nzubu ya Mpuilu, bua kutekamu mankenda, ne bua kuyilama bimpe. Kuenza mudimu pamue ne Yehowa mushindu au ndiakalenga ditambe bunene ditudi nadi ne ntshitupa tshia mudimu wetu wa tshijila.—Ms 127:1; Bua 7:15.
TUDI PETU MUA KUAMBULUISHA PATUDI:
Tulongolola mu Nzubu wetu wa Bukalenge panyima pa bisangilu bionso. Patuikala katuyi ne mushindu, tudi mua kuakaja kaba katuvua basombele bua kashale ne mankenda.
Tuteka mankenda ku Nzubu wetu wa Bukalenge ne tumulama bimpe misangu yonso. Padi bantu ba bungi benza mudimu eu, udi ulua mupepele ne ufila disanka.—lv 92-93 §18.
Tufilaku dietu dikuta. Nansha tuetu tufila “tukuta tubidi tua mushinga mukese” ne muoyo wetu mujima, Yehowa udi usanka.—Mâk 12:41-44.
Tudifilaku ku budisuile bua kuambuluisha mu mudimu wa dibaka ne diakajulula dia miaba yetu ya ntendelelu patudi ne mushindu. Bua kuenza midimu eyi kabiena bikengela anu bua wikale mumanye dibaka to.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
16:1-23
-
Siba udi ushiminyina Mefibosheta malu (1-4)
-
Shimei udi wela Davidi milawu (5-14)
-
Abashaloma udi wakidila Abishai (15-19)
-
Mubelu wa Ahitofele (20-23)
16 Pavua Davidi mupite lusongo lua mukuna kakese,+ Siba,+ muambuluishi wa Mefibosheta,+ uvua muaba au bua kusambakena nende muikale ne mpunda ibidi misuikila biseba pa nyima, ne pa mpunda apu pavua mampa 200, mabulu lukama a tumuma tua mvinyo tumisha, mabulu lukama a bimuma bia mu muvu wa luya lukole biumisha, ne mulondo munene wa mvinyo.+
2 Nunku mukalenge wakebeja Siba ne: “Udi mulue ne bintu ebi bua tshinyi?” Siba wakandamuna ne: “Mpunda nya ba mu nzubu wa mukalenge kuendela, mampa ne bimuma bia mu muvu wa luya lukole mbia bansongalume kudiabu, ne mvinyo mbua bantu badi bapungila mu tshipela kunuabu.”+
3 Pashishe mukalenge wakebeja ne: “Kadi muana wa mfumuebe udi kuepi?”+ Ke Siba kuambila mukalenge ne: “Mmushale mu Yelushalema, bualu uvua muambe ne: ‘Lelu nzubu wa Isalele neampingajile bukalenge bua tatu.’”+
4 Nunku mukalenge wakambila Siba ne: “Tangila! Bintu bionso bia Mefibosheta mbiebe.”+ Siba wakandamuna ne: “Ndi nginama kumpala kuebe. Nganyishibuaku ku mêsu kuebe, mfumu mukalenge wanyi.”+
5 Pavua mukalenge Davidi mufike ku Bahulima, muntu mukuabu wa mu dîku dia nzubu wa Shaula dîna diende Shimei,+ muana wa Gela, wakapatuka wenda wela milawu ne dîyi dikole pavuaye wenda usemena.+
6 Uvua wasa Davidi mabue ne bena mudimu bonso ba mukalenge Davidi, pamue ne bantu bonso ne bilobo bivua ku dia balume diende ne ku dia bakaji diende.
7 Shimei wakamba pavuaye wela milawu ne: “Katuka, katuka, wewe muntu udi ne dibanza dia mashi! Wewe muntu tshianana!
8 Yehowa mmukufute bua dibanza dia mashi dionso dia nzubu wa Shaula, muena muaba uudi mukokeshe bu mukalenge, kadi Yehowa udi upesha Abashaloma muanebe bukalenge. Mpindieu dikenga ndikukuate bualu udi ne dibanza dia mashi!”+
9 Pashishe Abishai muana wa Seluya+ wakambila mukalenge ne: “Bua tshinyi mbua mufue eu+ udi ne bua kuela mfumu mukalenge wanyi milawu?+ Lekela koku nye, mmukose mutu.”+
10 Kadi mukalenge wakamba ne: “Ndi nenu tshilumbu kayi nuenu bana ba Seluya?+ Mulekelayi angele milawu,+ bualu Yehowa mmumuambile ne:+ ‘Ela Davidi milawu!’ Nunku nnganyi udi mua kuamba ne: ‘Udi wenza nunku bua tshinyi?’”
11 Pashishe Davidi wakambila Abishai ne bena mudimu bende bonso ne: “Tangilayi, muananyi meme muine, udi mupatukile munda muanyi meme, udi ukeba muoyo wanyi,+ mpindieu netuambe tshinyi bua muena Benyamina!+ Mulekelayi angele milawu, bualu Yehowa ke udi mumuambile bua kuenza nunku!
12 Pamuapa Yehowa neamone dikenga dianyi,+ ne Yehowa neampingajile malu mimpe pamutu pa milawu idibu bangela lelu eu.”+
13 Nunku Davidi ne bantu bende bakatungunuka ne kupueka ne njila pavua eku Shimei wenda wendela kumpenga kua mukuna buludiludi nende, wenda wela milawu ne dîyi dikole,+ wasa mabue ne ukupa buloba bua bungi.
14 Ndekelu wa bionso, mukalenge ne bantu bonso bavuaye nabu bakafika bapungile muaba uvuabu baya, ne bakikisha.
15 Pine apu Abashaloma ne bantu bonso ba mu Isalele bavua bamulonda bakafika mu Yelushalema, ne Ahitofele+ uvua nende.
16 Pavua Hushai+ muena Aka,+ mulunda wa Davidi, muye kudi Abashaloma, Hushai wakambila Abashaloma ne: “Mukalenge ikale ne muoyo matuku a bungi!+ Mukalenge ikale ne muoyo matuku a bungi!”
17 Ke Abashaloma kuambila Hushai ne: “Edi ke dinanga dia lulamatu diudi uleja mulunda webe anyi? Bua tshinyi kuvua muye ne mulunda webe?”
18 Nunku Hushai wakambila Abashaloma ne: “Tòo, meme ndi ku luseke lua muntu udibu basungule kudi Yehowa, kudi tshisamba etshi, ne kudi bantu bonso ba mu Isalele. Nenshale nende.
19 Meme kuamba kabidi ne: Nnganyi ungenzela mudimu? Tshiena mua kuwenzela muanende anyi? Anu mumvua muenzele tatuebe mudimu, ke mungakuenzela wewe mudimu.”+
20 Pashishe Abashaloma wakambila Ahitofele ne: “Mpesha mubelu.+ Tuenze tshinyi?”
21 Ke Ahitofele kuambila Abashaloma ne: “Lala ne bakaji badi tatuebe mubanjije,+ badiye mushiye bua kulama nzubu.+ Nunku Isalele mujima neumvue ne: udi mudivuije tshintu tshidi tshinunka bibi kudi tatuebe, ne bantu badi bakutua mu nyima nebapete bukole.”
22 Nunku bakashila Abashaloma ntenta pa mutu pa nzubu,+ ne Abashaloma wakalala ne bakaji bavua tatuende mubanjije+ ku mêsu kua Isalele mujima.+
23 Mu matuku au mibelu ivua Ahitofele+ ufila ivua yangatshibua bu dîyi dia Nzambi mulelela. Ke muvua Davidi ne Abashaloma bangata bonso babidi mibelu yonso ya Ahitofele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 1 Paulo, mubikidibue bua kuikala mupostolo+ wa Yezu Kristo ku disua dia Nzambi, pamue ne muanetu Sosetene,2 kudi tshisumbu tshia Nzambi tshidi mu Kolinto,+ kunudi nuenu badibu bajidile mu buobumue ne Kristo Yezu,+ babikidibue bua kuikala bansantu, pamue ne bantu bonso ba miaba yonso+ badi babila dîna dia Mukalenge wetu Yezu Kristo udi Mukalenge wabu ne wetu kabidi:3 Ngasa ne ditalala bia kudi Nzambi Tatu wetu ne kudi Mukalenge Yezu Kristo bikale nenu.4 Ndi ngela Nzambi wanyi tuasakidila misangu yonso bua bualu buenu bua ngasa udi Nzambi munupeshe mu Kristo Yezu;5 bualu mu yeye nudi bavuijibue babanji mu malu onso, mu dikala bakumbane tshishiki bua kuakula ne mu dimanya dionso,+6 anu bu mudi bumanyishi bua bualu bua Kristo+ bushindamijibue munkatshi muenu,7 bua kanupangidi tshipedi nansha tshimue panudi bindile ne muoyo umue dibuluibua dia Mukalenge wetu Yezu Kristo.+8 Neanukoleshe kabidi too ne ku ndekelu bua kanuikadi ne tshia kunubandabu natshi mu dituku dia Mukalenge wetu Yezu Kristo.+9 Nzambi udi ne lulamatu,+ yeye uvua munubikile bua nuenu kudisangisha kudi* Muanende Yezu Kristo Mukalenge wetu.10 Mpindieu bana betu, ndi nnusengelela mu dîna dia Mukalenge wetu Yezu Kristo bua nuakule nuenu bonso mu diumvuangana ne bua kakuikadi matapuluka munkatshi muenu,+ kadi bua nuikale tshintu tshimue menemene mu meji amue ne mu lungenyi lumue.+11 Bualu bana betu, bantu bakuabu ba mu nzubu mua Kaloe mbangambile bualu buenu nuenu ne: kudi matapuluka munkatshi muenu.12 Ndi musue kuamba nunku: yonso wa kunudi udi wamba ne: “Meme ndi wa Paulo,” “Kadi meme ndi wa Apolo,”+ “Kadi meme ndi wa Kefa,”* “Kadi meme ndi wa Kristo.”13 Kristo mmutapuluke anyi? Bavua bapopele Paulo ku mutshi bua bualu buenu anyi? Peshi bavua banubatize mu dîna dia Paulo anyi?14 Ndi ngela Nzambi tuasakidila bua mumvua tshiyi mubatize muntu nansha umue wa kunudi, pa kumbusha Kulisipo+ ne Gayo,+15 bua muntu nansha umue kambi ne: nuvua babatijibue mu dîna dianyi.16 Eyowa, mvua mubatize kabidi ba mu nzubu mua Stefana.+ Kadi bua badi bashale, tshiena mumanye ni mvua mubatize muntu mukuabu kabidi.17 Bualu Kristo kavua muntume bua kubatiza bantu to, kadi bua kuamba lumu luimpe,+ ki mbua kuluamba ne ngakuilu wa bena meji,* bua mutshi wa makenga* wa Kristo kawuvuijibu tshintu tshia tshianana.18 Bualu kuakula bua mutshi wa makenga* mbualu bua bupote kudi bantu badi bajimina,+ kadi kutudi tuetu badi basungidibua mbukole bua Nzambi.+19 Bualu mbafunde ne: “Nenjimije meji a bena meji, ne nembenge* lungenyi lua bena lungenyi.”+20 Muena meji udi penyi? Mufundi* udi penyi? Muena mpata wa mu ndongoluelu wa malu eu* udi penyi? Nzambi ki mmuvuije meji a bena panu mapote anyi?21 Bualu mu meji a Nzambi, bu muvua bukua panu kabuyi bufike ku dimanya Nzambi+ ku diambuluisha dia meji abu,+ Nzambi wakasanka bua kupandisha bantu badi bitabuja, ubapandisha ku diambuluisha dia bupote+ bua tshidibu bayisha.22 Bualu bena Yuda badi balomba bimanyinu+ ne bena Greke bakeba meji;23 kadi tuetu tudi tuyisha Kristo uvuabu bashipele ku mutshi, udi tshilenduishi kudi bena Yuda kadi bupote kudi bisamba bikuabu.+24 Kadi kudi badi babikidibue, bena Yuda pamue ne bena Greke, Kristo udi bukole bua Nzambi ne meji a Nzambi.+25 Bualu tshintu tshipote tshia Nzambi tshidi ne meji kupita bantu, ne tshintu tshitekete tshia Nzambi tshidi ne bukole kupita bantu.+26 Bualu bana betu nudi numona ne: mu dinubikila diende, kakuena bena meji ba bungi mu mubidi,*+ kakuena bantu ba bungi badi ne bukole, kakuena bantu ba bungi badi baledibue mu mêku a bantu banene,*+27 kadi Nzambi wakasungula bintu bipote bia panu bua kufuisha bena meji bundu; Nzambi wakasungula bintu bitekete bia panu bua kufuisha bintu bikole bundu;+28 ne Nzambi wakasungula bintu bidi kabiyi ne mushinga bia panu ne bintu bidibu bapetula, bintu bidi kabiyiku, bua kuvuija bintu bidiku tshianana,+29 bua muntu* nansha umue kaditumbishi ku mêsu kua Nzambi to.30 Kadi buende yeye ke panudi mu buobumue ne Kristo Yezu udi mulue meji a kudi Nzambi kutudi, mulue kabidi buakane+ ne divuijibua ba tshijila+ ne dipikudibua ku tshia kupikulangana natshi;+31 bua bikale anu bu mudibu bafunde ne: “Muntu udi uditumbisha aditumbishile mu Yehowa.”*+


text: Kudi muludiki; wa kuimba tshiapamue ne biombelu bia nshinga. Masikile.* Wa Davidi.55 Nzambi wanyi, teleja koku disambila dianyi,+Ne kubengi kuteleja dilomba dianyi dia luse.*+2 Tumaku ntema yebe kundi ne ngandamuna.+Bualu budi buntonde kabuena bungikishisha,+Ne ndi ndubakana mu meji3 Bua malu adi muena lukuna wambaNe dintshintshimika dia muntu mubi.Bualu badi bangunguijila lutatu,Ne padibu ne tshiji, badi bandamina lukuna munda.+4 Muoyo wanyi udi ukengakana munda muanyi,+Ne buôwa bukole bua lufu mbumpite bukole.+5 Buôwa ne luzakalu mbilue kundi,Ne lukanku lukole ndunkuate.6 Ndi anu ngamba ne: “Bu meme nansha ne mapuapua bu nkutshi!Mvua mua kubuuka, kuya kusombela muaba udi kawuyi njiwu.7 Mona! Mvua mua kunyemena kule.+Mvua mua kusombela mu tshipela.+ (Sela)8 Mvua mua kuya lubilu muaba wa kupengamaKule ne mvunde, kule ne tshipepele tshikole.”9 Yehowa wetu, bakondakaja ne tatakaja malu adibu balongolola bua kuenza,*+Bualu ndi mumone tshikisu ne dikokangana mu tshimenga.10 Munya ne butuku, badi benda banyunguluka pa bimanu biatshi;Munda muatshi mudi muoyo mubi ne tshimvundu.+11 Kabutu kadi munkatshi muatshi;Dikengeshangana ne dishima kabiena biumbuka muaba watshi wa tshinsangansanga nansha.+12 Bualu udi umbunda* ki mmuena lukuna to;+Tshianana mvua mua kulengulula bualu abu.Udi munjukile ki mmuluishi to;Tshianana mvua mua kumusokoma.13 Kadi nguewe, muntu bu meme,*+Muena dianyi undi mumanye bimpe.+14 Tuvua mu bulunda buimpe;Tuvua tuenda pamue ne tshisumbu tshia bantu bua kuya kubuela mu nzubu wa Nzambi.15 Kabutu kabakuate!+Bapueke mu Lukita* ne muoyo;Bualu malu mabi mmasombe munkatshi muabu ne munda muabu.16 Kadi meme nembikile Nzambi,Ne Yehowa neampandishe.+17 Dilolo ne dinda ne munda munya, ndi ndubakana ne ndi ntua mikemu,*+Ne yeye udi umvua dîyi dianyi.+18 Yeye neansungile* kudi badi banduisha ne neampeteshe* ditalala,Bualu misumba ya bantu idi induila ne mvita.+19 Nzambi neumvue ne neabandamune,+Yeye udi musombe mu nkuasa wa bukalenge katshia ku kale.+ (Sela)Nebabenge bua kushintuluka,Bobu badi kabayi batshine Nzambi.+20 Yeye* wakabunda bavua nende mu ditalala;+Wakashipa tshipungidi tshiende.+21 Mêyi ende mmabotakane kupita manteka,+Kadi dikokangana didi mu muoyo wende.Mêyi ende adi ne bufinu kupita mafuta,Kadi adi bu miele ya mvita mipatula mu bizubu.+22 Upuila Yehowa bujitu buebe,+Ne yeye neakuambuluishe.+Yeye kakuitaba bua muntu muakane adishinde* nansha kakese.+23 Kadi wewe, Nzambi, neubapuekeshe mu tshina tshidi tshipite bule.+Badi ne dibanza dia mashi ne bena mashimi kabakufika ku tshia bibidi tshia matuku abu a muoyo nansha.+Kadi meme, nenkueyemene wewe.


text:
Mandamuna a nkonko ya malu a mu Bible
Mmunyi mudi lufu lua Yezu lutuambuluisha?
Pavua Nzambi mufuke bantu, uvua mulongolole bua bikale ne muoyo kashidi ne tshiendelele pa buloba kabayi basama anyi bafua. Kadi Adama muntu wa kumpala, wakabenga kutumikila Mufuki ne kujimijaye ditekemena dia kuikala ne muoyo kashidi ne tshiendelele. Bu mutudi ndelanganyi ya Adama, tudi bapiane lufu kudiye. (Lomo 5:8, 12; 6:23) Yehowa Nzambi mulelela, wakatuma Yezu Muanende pa buloba bua kufua ne kutupikula ku tshivua Adama mujimije.—Bala Yone 3:16.
Yezu wakafua bua bantu bapete muoyo wa tshiendelele. Mmunyi muikala muoyo kauyi ne ndekelu pa buloba?
Lufu lua Yezu ludi lutuambuluisha bua kutubuikidilabu mpekatu yetu ne kuikala ne muoyo udi kauyi ne ndekelu. Bible udi utuleja muikala muoyo pa buloba patuikala katutshiyi kabidi tukulakaja, tusama ne tufua.—Bala Yeshaya 25:8; 33:24; Buakabuluibua 21:4, 5.
Mmunyi mutudi mua kuvuluka lufu lua Yezu?
Butuku bua muladilu wa lufu lua Yezu, wakambila bayidi bende bua kuvulukabu lufu luende mu mushindu mupepele. Kuvuluka lufu lua Yezu mushindu eu ku tshidimu tshionso kudi kutuambuluisha bua kumona mudi Yezu ne Yehowa banange bantu bikole.—Bala Luka 22:19, 20; 1 Yone 4:9, 10.
Mu tshidimu esthi, Tshivulukilu tshia lufu lua Yezu netshienzeke mu Dimue dia 14/4 dîba dimane kubuela. Tudi tukulomba bua udisangishe ne Bantemu ba Yehowa ba muaba uudi.—Bala Lomo 1:11, 12.
Manya malu makuabu
MALU ETU
Tshivulukilu tshia lufu lua Yezu
Tshidimu tshionso, bantu miliyo ya bungi batu badisangisha bua kusekelela mufikilu wa lufu lua Yezu. Tudi tukubikila bua ulue kumanya mudi tshibilu tshia mushinga etshi tshikutangila.
Bible utu ulongesha tshinyi menemene?
Yezu Kristo nnganyi?
Bible utu ulongesha tshinyi menemene?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Dibaka ne dishipa dibaka
( 1-5 )
Kanemu bua muoyo
( 6-9 )
Mua kuenzela bapele malu
( 10-18 )
Mikenji bua dipumbulula
( 19-22 )
“Bikala mulume musele mukaji kadi kena umusankisha bualu mmumusangane ne bualu bubi, udi ne bua kumufundila mukanda wa kushipa nawu dibaka, 24 + kumupeshawu, ne kumuipata kumbelu kuende. +
Yeye mumane kumbuka kumbelu kuende, udi mua kuya, ne kulua mukaji wa muntu mukuabu. 2 +
Bikala mulume muibidi mumukine ne mumufundile mukanda wa kushipa nawu dibaka, mumupeshawu ne mumuipate kumbelu kuende, anyi bikala mulume muibidi uvua mumusele mufue, 3
kabakuanyishila bayende wa kumpala uvua mumuipate au bua kumupingaja kabidi bu mukajende bobu bamane kumunyanga, bualu mbualu bubi kumpala kua Yehowa. Kuena ne bua kubueja mpekatu mu buloba budi Yehowa Nzambi webe ukupesha bu bumpianyi to. 4
“Padi muntu utshiselelaku, kena mua kubuela mu tshiluilu anyi kabena mua kumupesha majitu makuabu to. Neenze tshidimu tshijima kabayi bamupesha majitu, ne neashale kuende bua kusankisha mukajende. 5 +
“Muntu nansha umue kena mua kukuata dibue dia kupelela anyi dibue dia mpelu didi pa mutu padi bu tshieya tshia tshintu tshisomba to, 6 + bualu udi ukuata tshintu tshidi tshipetesha muntu biakudia bu tshieya.
“Bobu basangane muntu mukuate muanabu muena Isalele ku bukole, mumukengeshe ne mumupane, 7 + muntu udi mukuatangane au udi ne bua kufua. + Udi ne bua kumbusha malu mabi munkatshi muebe. +
“Padi disama dia nsudi dibudika, nudimuke bikole bua kuenza malu onso ikala bakuidi bena Lewi ne bua kunuambila bua kuenza. 8 + Nudimuke bua kuenza malu anu mumvua mubatumine dîyi.
Nuvuluke tshivua Yehowa Nzambi wenu muenzele Mîyama mu njila panuvua nufuma mu Ejipitu. 9 +
“Wewe musombeshe mukuebe tshintu kayi tshionso, 10 + kuena ne bua kubuela mu nzubu muende bua kudiangatshila tshintu tshidiye ufila bu tshieya to.
Newimanyine pambelu, ne muntu uuvua musombeshe tshintu nealue kuudi pambelu ne tshintu tshidiye ufila bu tshieya. 11
Bikala muntu au mu lutatu, kuena ne bua kulala ne tshintu tshivuaye mufile bu tshieya mu bianza biebe to. 12 +
Mu mishindu yonso neumupingajile tshintu tshidiye mufile bu tshieya diakamue padi dîba dibuela, ne yeye nealale ne tshilamba tshiende, 13 + neakubeneshe; ne Yehowa Nzambi webe neakubadile bualu abu bu buakane.
“Kuena ne bua kudia muntu muangata ku mudimu udi mu lutatu ne udi mupele bintu to, nansha yeye muikale muanenu anyi muntu musombe buenyi mu buloba buebe, mu bimenga biebe. 14 +
Udi ne bua kumupesha difutu diende anu dituku adi, 15 + kumpala kua dîba kubuela, bualu udi mu lutatu ne difutu diende adi didi dikuatshisha muoyo wende. Tshianana neadidile Yehowa bua bualu buebe ne newikale ne dipila dia mpekatu. +
“Kabena ne bua kushipa batatu bua malu adi bana babu benza, ne kabena ne bua kushipa bana bua malu adi batatuabu benza to. 16 + Badi ne bua kushipa muntu yonso anu bua mpekatu wende yeye nkayende. +
“Kuena ne bua kukonyangaja tshilumbu tshia muntu udi musombe buenyi anyi tshia muana udi mufuishe tatuende, 17 + ne kuena ne bua kukuata tshilamba tshia mukaji mukamba bu tshieya tshia tshintu tshisomba to. +
Vuluka ne: wakalua mupika mu Ejipitu ne Yehowa Nzambi webe uvua mukupikulamu. 18 + Ke bualu kayi ndi nkutumina dîyi bua kuenza nunku.
“Paudi upuola bintu mu budimi buebe, wewe mupue tshisumbu tshia bintu muoyo mu budimi, kupinganyi bua kutshiangata to. Netshishale bua muntu udi musombe buenyi, bua muana udi mufuishe tatuende ne bua mukaji mukamba, 19 + bua Yehowa Nzambi webe akubeneshe mu malu onso audi wenza. +
“Paudi ututa ku mutshi webe wa olive, kuena ne bua kupingana bua kututa kabidi matamba awu to. Tumuma tudi tushala netushale bua muntu udi musombe buenyi, bua muana udi mufuishe tatuende ne bua mukaji mukamba. 20 +
“Paudi upuola tumuma tua mvinyo mu budimi buebe bua tumuma tua mvinyo, kuena ne bua kupingana bua kupuola tudi tushale to. Netushale bua muntu udi musombe buenyi, bua muana udi mufuishe tatuende, ne bua mukaji mukamba. 21
Vuluka ne: wakalua mupika mu buloba bua Ejipitu. Ke bualu kayi ndi nkutumina dîyi bua kuenza nunku. 22
PATULA KU EMPRIMANTE
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Dutelonome 24
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki; wa Gitita. Wa Asafa.+
81 Elelayi Nzambi udi bukole buetu mbila ne disanka.+
Elelayi Nzambi wa Yakoba mbila ya ditshimuna.
2 Tuadijayi kuimba mijiki ne ambulayi ngoma wa ku bianza,Ne lunzenze lua mijiki mimpe pamue ne tshiombelu tshia nshinga.
3 Nuele mpungi padi ngondo ubala,+Padi ngondo tshitonga, bua dituku dia tshibilu tshietu.+
4 Bualu edi ndîyi dielela Isalele,Mmukenji wa Nzambi wa Yakoba.+
5 Wakawujadika bu divuluija kudi Jozefe+Pavuaye muye bua kuluisha buloba bua Ejipitu.+
Ngakumvua dîyi dimvua tshiyi mujingulule ne:
6 “Mvua mumbushe bujitu pa dikaya diende;+Bianza biende biakumbushibua ku tshibondo, kushalabi bidilekelele.
7 Pauvua mu dikenga wakabikila, meme kukusungila;+Ngakakuandamuina mu ditutu dia makubakuba.+
Ngakakuteta ku mâyi a Meliba.+ (Sela)
8 Telejayi, nuenu bantu banyi, nengambe malu a kunutuisha nawu.
Wewe Isalele, bu wewe nansha unteleja.+
9 Munkatshi muebe kamuakuikala nzambi muenyi to,Ne kuakuinamina nzambi wa ku babende nansha.+
10 Meme Yehowa ndi Nzambi webe,Yeye uvua mukupatule mu buloba bua Ejipitu.+
Bulula mukana muebe, meme nemmuwuje.+
11 Kadi bantu banyi kabakateleja dîyi dianyi;Isalele kakankokela.+
12 Nunku ngakabalekela balonda mioyo yabu ya tshitshiu;Bakenza tshivuabu bamone ne: ntshiakane.+
13 Bu bantu banyi nansha banteleja,+Bu Isalele nansha wendela mu njila yanyi!+
14 Mvua mua kukokesha bena lukuna babu ne lukasa;Mvua mua kukudimuna tshianza tshianyi bua kuluisha baluishi babu.+
15 Badi bakine Yehowa nebadibombe kumpala kuende,Ne tshiabafikila netshikalaku kashidi.
16 Kadi yeye neakudiishe wewe ne blé mutambe buimpe,+Neakukutshishe ne buitshi bua mu dibue.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 81
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Enzela Yehowa mudimu ne muoyo mujima
‘Yehowa wanyi, uvulukaku mundi muende kumpala kuebe ne lulamatu luonso ne muoyo mujima.’—2 BAKELENGE 20:3, NWT.
MISAMBU: 52, 65
1-3. Kuenzela Yehowa mudimu ne ‘muoyo mujima’ kudi kumvuija tshinyi? Fila tshilejilu.
TUETU bonso tudi bapange bupuangane ne tutu tuenza bilema. Diakalenga, Yehowa mmutupeshe tshia kupikula natshi bantu, ne udi pabuipi bua kutufuila luse. Nunku tuetu ne budipuekeshi ne banyingalale, tudi mua kumulomba bua atubuikidile. Tuikale batuishibue ne: Yehowa kakutuenzela malu “bu mudi mibi yetu” to. (Misambu 103:10) Kadi tudi ne bua ‘kumukuatshila mudimu ne muoyo mujima.’ (1 Kulondolola 28:9, NWT) Mmunyi mutudi mua kuenza nunku nansha mutudi bapange bupuangane?
2 Bua kutuambuluisha, tudi mua kufuanyikija nsombelu wa mukalenge Asa ne wa mukalenge Amasaya. Bakalenge babidi aba bakenza malu mimpe, kadi bakenza kabidi bilema bualu bavua bapange bupuangane. Nansha nanku Bible udi wamba ne: ‘Mutshima wa Asa wakadi muakane matuku ende onso.’ (2 Kulondolola 15:16, 17; 25:1, 2; Nsumuinu 17:3) Uvua udienzeja misangu yonso bua kusankisha Yehowa, ne uvua ne ‘mutshima mutoke ne dikokela kudiye’ anyi ne muoyo mufila wonso kudiye. (1 Kulondolola 28:9) Kadi Amasaya kavua muenzele Yehowa mudimu ne “mutshima mutoke” anyi ne muoyo mujima to. Yeye mumane kutshimuna baluishi ba Nzambi, wakapingana ne mpingu yabu ya dishima, kutuadijaye kuyitendelela. (2 Kulondolola 25:11-16)
3 Muntu udi wenzela Nzambi mudimu ne “mutshima mutoke” anyi ne muoyo mujima, mmunange Yehowa bikole ne mmusue kumutendelela bua kashidi. Mu Bible, muaku “mutshima” anyi muoyo utu pa tshibidilu uleja tshitudi munda muetu. Udi kabidi ukonga mushindu utudi tuela meji, bitudi banange, bitudi basue kuenza mu nsombelu wetu, ne tshidi tshitusaka bua kuenza malu kampanda. Nansha mutudi bapange bupuangane, tudi mua kutendelela Yehowa ne muoyo mujima. Tudi tumuenzela mudimu bualu ndijinga dietu menemene, kadi ki mbualu tudi ne bua kuenza nanku to, anyi bualu mbualu bua pa tshibidilu to.—2 Kulondolola 19:9.
4. Ntshinyi tshituakonkonona mpindieu?
4 Tudi mua kumvua bimpe menemene tshidi kuenzela Nzambi mudimu ne muoyo mujima kumvuija patudi tukonkonona nsombelu wa Asa ne wa bakalenge bakuabu basatu ba lulamatu ba Yuda. Bakalenge abu ke Yehoshafata, Hezikiya ne Yoshiya. Nansha muvua bakalenge banayi aba benze bilema, batshivua anu basankisha Yehowa. Wakamona ne: bavua bamuenzela mudimu ne muoyo mujima. Bua tshinyi Nzambi uvua ubamona mushindu eu? Mmunyi mutudi mua kubidikija?
MUTSHIMA WA ASA “WAKADI MUAKANE KUDI YEHOWA”
5. Ntshinyi tshiakenza Asa pakaluaye mukalenge?
5 Asa uvua mukalenge muisatu wa Yuda panyima pa ditapulula dia tshisamba tshia Isalele mu bukalenge bua Isalele ne bua Yuda. Pakalua Asa mukalenge wa Yuda, wakadisuika bua kumbusha ntendelelu wa dishima ne kubenga malu a masandi mu bukalenge buende. Wakabutula mpingu ivua bantu batendelela, kuipataye bandumba ku ntempelo. Asa wakumbusha too ne kakuende wa bakaji mu muanzu wa ‘mukalenge mukaji, bualu bua yeye wakenza lupingu lua bundu.’ (1 Bakelenge 15:11-13) Asa wakakankamija kabidi bantu bua ‘kukebabu Yehowa’ ne kutumikila ‘mikenji ne mêyi ende.’ Asa wakenza tshionso tshivuaye mua kuenza bua kuambuluisha bakuabu bua kutendelelabu Yehowa.—2 Kulondolola 14:4.
6. Ntshinyi tshiakenza Asa pavua bena Etshiopi balue kuluisha Yuda?
6 Mu bidimu dikumi bia ntuadijilu bia bukokeshi bua Asa, kakuvua mvita mu bukalenge bua Yuda to. Pashishe bena Etshiopi bakalua ne basalayi muliyo umue ne makalu a mvita 300 bua kuluisha Yuda. (2 Kulondolola 14:1, 6, 9, 10) Ntshinyi tshiakenza Asa? Uvua mutuishibue ne: Yehowa uvua ne bua kuambuluisha bantu bende. Ke bua tshinyi wakalomba Yehowa bua abambuluishe bua kutshimuna mvita. (Bala 2 Kulondolola 14:11.) Kuvua misangu ivua Yehowa muambuluishe bantu bende bua kutshimuna baluishi babu nansha pavua bakalenge bapanga lulamatu kudiye. Wakenza nunku bua kuleja ne: uvua Nzambi mulelela. (1 Bakelenge 20:13, 26-30) Kadi bua musangu eu, Yehowa wakambuluisha bantu bende bualu Asa uvua mumueyemene. Yehowa wakandamuna disambila dia Asa, ne kutshimunabu mvita. (2 Kulondolola 14:12, 13) Panyima pa matuku, Asa wakenza tshilema tshinene tshia kulomba diambuluisha kudi mukalenge wa Sulia pamutu pa kulomba Yehowa. (1 Bakelenge 15:16-22) Nansha nanku Yehowa wakamona ne: Asa uvua mumunange. Mutshima wende ‘wakadi muakane kudi Yehowa matuku ende onso.’ Mmunyi mutudi mua kuidikija tshilejilu tshimpe tshia Asa?—1 Bakelenge 15:14.
7, 8. Mmunyi muudi mua kuidikija Asa?
7 Mmunyi mutudi mua kumanya ne: tudi badifile kudi Yehowa ne muoyo mujima? Tudi mua kudiebeja ne: ‘Nentumikilaku Yehowa nansha biobi bikole anyi? Ndiku mudisuike ne muoyo mujima bua kulama tshisumbu tshiende tshikezuke anyi?’ Elabi meji bungi bua dikima divua Asa ukengela bua kumbusha kakuende muntu mukaji mu muanzu wende wa mukalenge mukaji. Kudi misangu idibi mua kukulomba bua kuikala ne dikima bu Asa. Tshilejilu, newenze tshinyi bobu bipate muena mu dîku dienu mu tshisumbu anyi mulunda webe wa pa muoyo udi muenze mpekatu kayi munyingalale? Neudisuike bua kubenga kulamakanangana nende anyi? Muoyo webe neukusake bua kuenza tshinyi?
8 Anu bu Asa, kudi misangu itudi mua kumona bu ne: bantu bonso mbatubenge. Pamuapa balongi benu anyi balongeshi benu badi bakuseka bualu udi Ntemu wa Yehowa. Anyi pamuapa bantu banudi nuenza nabu mudimu badi mua kukumona bu mutatakane bualu udi wangata dikisha bua kuya mu mpuilu, anyi bualu misangu ya bungi kutu wenza mudimu upitshisha pa mêba adibu bakulomba to. Mu nsombelu ya nunku, eyemena Nzambi anu bu Asa. Sambila Yehowa, ikala ne dikima, utungunuke ne kuenza malu adi mimpe. Vuluka ne: Yehowa wakakolesha Asa, ne neakukoleshe pebe.
9. Mmunyi mutudi mua kusankisha Yehowa patudi tuyisha?
9 Asa kavua anu muele meji bua bualu buende nkayende to; kadi wakakankamija bakuabu bua ‘kukebabu Yehowa.’ Tuetu petu tudi tuambuluisha bantu bua kutendelela Yehowa. Udi umona patudi tuambila bantu bakuabu malu ende. Elabi meji disanka didiye nadi padiye umona ne: tudi tuenza nunku bualu tudi bamunange ne tutabalela bantu bua matuku abu atshilualua!
YEHOSHAFATA WAKAKEBA YEHOWA
10, 11. Mmunyi mutudi mua kuidikija Yehoshafata?
10 Yehoshafata wakatungunuka ne ‘kuenda mu njila ya Asa tatuende.’ (2 Kulondolola 20:31, 32) Mushindu kayi? Anu bu tatuende, Yehoshafata wakakankamija bantu bua kutungunuka ne kutendelela Yehowa. Wakatuma bantu balume mu bimenga bia Yuda bua kulongesha bantu malu a mu “mukanda wa mikenji ya Yehowa.” (2 Kulondolola 17:7-10) Wakaya too ne mu teritware wa bukalenge bua Isalele bua ku nord, kudi bantu ba ku mikuna ya Efelayima, bua ‘kubapingaja kudi Yehowa.’ (2 Kulondolola 19:4) Yehoshafata uvua mukalenge ‘wakakeba Yehowa ne mutshima wende wonso.’—2 Kulondolola 22:9.
11 Lelu eu, Yehowa mmusue bua bantu ba pa buloba bujima balonge malu ende, ne tuetu bonso tudi mua kuambuluisha mu mudimu eu. Udiku mudifundile tshipatshila tshia kuyisha ngondo yonso anyi? Udiku musue kulongesha bantu bakuabu malu a mu Bible bua kutuadijabu pabu kutendelela Yehowa anyi? Utuku usambila bua bualu ebu anyi? Wewe mudienzeje, Yehowa neakuambuluishe bua kutuadija dilonga dia Bible ne muntu. Udiku witaba bua kulonga ne muntu nansha biobi bikulomba bua kuenza nanku mu mêba ebe a kuikisha anyi? Anu bu muvua Yehoshafata mudienzeje bua kuambuluisha bakuabu bua kutuadijabu kuenzela kabidi Yehowa mudimu, tudi petu mua kudienzeja bua kuambuluisha bantu bakadi balekele kuyisha. Bakulu mu tshisumbu batu kabidi balongolola bua kuya kukumbula bantu badibu bipate mu tshisumbu badi mu teritware wa tshisumbu tshiabu bakadi mua kuikala balekele tshibidilu tshiabu tshia kuenza mpekatu, ne kubapesha diambuluisha.
12, 13. a) Pakumvua Yehoshafata buôwa, ntshinyi tshia kenzaye? b) Bua tshinyi tudi ne bua kuidikija tshilejilu tshia Yehoshafata?
12 Anu bu tatuende Asa, Yehoshafata wakeyemena Yehowa pakalua tshiluilu tshinene kampanda bua kuluisha Yuda. (Bala 2 Kulondolola 20:2-4.) Uvua ne buôwa, ke kulombaye Yehowa diambuluisha. Mu disambila diende wakitaba ne: kabavua mua kutshimuna baluisha babu to. Wakamba kabidi ne: yeye ne bantu bende kabavua bamanye tshia kuenza to. Yehoshafata uvua mutuishibue ne: Yehowa uvua ne bua kubambuluisha. Wakamba ne: ‘Mêsu etu adi kuudi.’—2 Kulondolola 20:12.
13 Anu bu Yehoshafata, imue misangu tudi mua kupanga kamanya tshia kuenza bua lutatu kampanda, ne tudi mene mua kumvua ne buôwa. (2 Kolinto 4:8, 9) Kadi vuluka tshivua Yehoshafata muenze. Wakasambila Yehowa kumpala kua bantu bonso, kumuambilaye muvuabu badiumvua kabayi ne bukole. (2 Kulondolola 20:5) Bamfumu ba mêku badi mua kuidikija tshilejilu tshia Yehoshafata. Lomba Yehowa bua akuambuluishe wewe ne bena mu dîku diebe bua kupita bimpe ne lutatu lunudi nalu, ne bua kumanya tshia kuenza. Kumvu bundu bua bena mu dîku diebe kutelejabu malu audi ulomba mu disambila aa to. Nebamone ne: udi weyemena Yehowa bikole. Wakambuluisha Yehoshafata ne neakuambuluishe pebe.
HEZIKIYA WAKATUNGUNUKA NE KUENZA MALU MIMPE
14, 15. Mmunyi muvua Hezikiya mueyemene Nzambi ne muoyo mujima?
14 Hezikiya ke mukalenge mukuabu “wakalamata Yehowa.” Wakenza nunku nansha muvua tatuende mushiye tshilejilu tshibi ne mutendelele mpingu. Hezikiya ‘wakumbusha bitendelelu biakadi ku mikuna, wakashimbula makunji akatendelelabu, wakatapila Bashela panshi, wakabutula nyoka wa tshiamu tshia mitaku wakenza Mose.’ Wakamubutula nunku bualu bena Isalele bavua bamutendelela. Hezikiya wakalamata Yehowa ne muoyo mujima. ‘Wakatungunuka ne kulama mêyi avua Yehowa mupeshe Mose.’—2 Bakelenge 18:1-6, NWT.
15 Pavua Hezikiya mukalenge, tshiluilu tshia bukole tshia bena Ashû tshiakakuata Yuda ne kufunatshi bua kubutula Yelushalema. Saneheliba mukalenge wa Ashû wakaseka Yehowa, kukebaye bua Hezikiya apuekeshe maboko ne adifile. Mu tshikondo tshikole atshi, Hezikiya wakeyemena Yehowa ne muoyo mujima, kumulombaye diambuluisha. Uvua mumanye ne: Nzambi uvua ne bukole bua bungi kupita bena Ashû, ne uvua mua kusungila bantu bende. (Bala Yeshaya 37:15-20.) Nzambi wakandamuna disambila diende pakatumaye muanjelu wakashipa basalayi bena Ashû 185 000.—Yeshaya 37:36, 37.
16, 17. Mmunyi muudi mua kuidikija Hezikiya?
16 Panyima pa matuku, Hezikiya wakasama bikole wamba kufua. Mu tshikondo tshikole atshi wakasengelela Yehowa bua avuluke lulamatu luende ne bua amuambuluishe. (Bala 2 Bakelenge 20:1-3.) Yehowa wakateleja disambila dia Hezikiya ne kumuondapa. Bilondeshile Bible, lelu katuena mua kutekemena bua Nzambi kuondopa masama etu mu tshishima anyi kulepesha matuku etu a muoyo to. Kadi anu bu Hezikiya, tudi mua kulomba Yehowa bua atuambuluishe. Tudi mua kumuambila ne: ‘Ndi nkusengelela ne: uvuluke bu mungakuenda ku mpala kuebe mu bushuwa ne mutshima mutoke.’ Udiku witaba ne: Yehowa neakutabalele misangu yonso nansha paudi usama anyi?—Misambu 41:3.
17 Mmunyi muudi kabidi mua kuidikija Hezikiya? Pamuapa kudi bualu kampanda budi bunyanga malanda etu ne Yehowa anyi budi butupangisha dîba dia kumuenzela mudimu. Tshilejilu, lelu bantu ba bungi badi bangata bantu nabu bu bintu bia kutendelela. Badi banyisha bikole bantu bende lumu ne bantu bakuabu badibu kabayi bamanye. Ba bungi badi bapitshisha dîba dia bungi, babala malu a bantu aba ne batangila foto yabu. Misangu ya bungi batu benza mudimu ne site ya kupetelangana ne bantu bakuabu ku Enternete anyi ne biamu bikuabu bua kuyukidilangana ne bantu ku Enternete. Bushuwa, mbimpe bua kuyukila ne bena mu dîku dietu anyi ne balunda betu ba pa muoyo ku diambuluisha dia biamu ebi. Kadi tudi mua kujimija dîba dia bungi anu mu site ya dipetelangana ne bantu bakuabu eyi. Tudi mene mua kupeta lutambishi bantu ba bungi bobu batuambila ne: mbanange foto itudi bele anyi malu atudi bafunde ku Enternete. Peshi tuetu balue kumona ne: bamue bantu kabatshiena bayitangila kabidi, bidi mua kututonda. Tshilejilu tshia mupostolo Paulo ne Akila ne Pisikila tshidi mua kutulongesha. Udiku wela meji ne: bavua bapitshisha dîba dituku dionso edi bua kumanya kalu konso kavua bantu benza, nangananga aba bavua kabayi benzela Yehowa mudimu anyi? Bible udi wamba ne: Paulo “wakadifila bikole mu mudimu wa dîyi.” Pisikila ne Akila bavua bapitshisha dîba diabu mu diyisha ne mu diumvuija bantu bakuabu “njila wa Nzambi bimpe menemene.” (Bienzedi 18:4, 5, 26) Tudi mua kudiebeja ne: ‘Ntuku ne budimu bua kubenga kuangata bantu bu bintu bia kutendelela anyi? Ntuku mbenga kupitshisha dîba dia bungi mu dienza malu adi kayi ne mushinga menemene anyi?’—Bala Efeso 5:15, 16.
YOSHIYA WAKATUMIKILA MIKENJI YA YEHOWA
18, 19. Mmunyi mutudi mua kufuana Yoshiya?
18 Mukalenge Yoshiya, wakatumikila pende mikenji ya Yehowa ‘ne mutshima wende wonso.’ (2 Kulondolola 34:31) Yoshiya uvua munkana wa Hezikiya. Pavuaye ne bidimu muinshi mua 20, “wakabanga kukeba Yehowa, Nzambi wa Davidi.” Pakakumbajaye bidimu 20, wakabanga kumbusha mpingu mu Yuda. (Bala 2 Kulondolola 34:1-3.) Yoshiya wakadienzeja bikole bua kusankisha Yehowa kupita bakalenge bakuabu ba bungi ba Yuda. Pashishe dituku kampanda, muakuidi munene wakasangana mukanda wa mikenji ya Nzambi mu ntempelo. Uvua pamuapa mukanda uvua Mose mudifundile nkayende. Pavua mufundi uwubadila Yoshiya, Yoshiya wakajingulula ne: uvua ne bua kuenza malu a bungi bua kukuatshilaye Yehowa mudimu ne muoyo mujima. Wakakankamija kabidi bakuabu bua kuenza bia muomumue. Bu tshipeta, bantu “kabakalekela kulonda Yehowa” patshivua Yoshiya ne muoyo to.—2 Kulondolola 34:27, 33.
19 Wewe muikale nsonga, udi mua kuidikija Yoshiya ne kukeba bua kumanya Yehowa bimpe. Yoshiya uvua mua kuikala mulonge kudi Mukalenge Manashe, kakuende uvua munyingalale bua mibi yende ne: Yehowa utu ufuila bantu luse ne muoyo mujima. Wewe pebe udi mua kulonga malu kudi bantu bakulakaje ba mu dîku dienu ne ba mu tshisumbu. Badi mua kukuambila malu mimpe a bungi adi Yehowa mubenzele. Vuluka kabidi muvua Yoshiya mumvue pakamanyaye tshivua Mifundu minsantu yamba. Uvua ne dijinga dikole dia kusankisha Yehowa, ke kuakajaye diakamue amue malu. Paudi ubala Mifundu minsantu, udi pebe mua kudiumvua ne dijinga dikole dia kutumikila Yehowa. Dîba adi malanda ebe nende neakole ne neudiumvue ne disanka. Pashishe neujinge bua kuambila bantu bakuabu malu a Yehowa. (Bala 2 Kulondolola 34:18, 19.) Paudi ulonga Bible, udi kabidi mua kumona ne: kudi malu audi mua kuakaja mu mudimu uudi wenzela Nzambi. Biobi nanku, enza muebe muonso bua kuakaja malu au anu bu Yoshiya.
ENZELA YEHOWA MUDIMU NE MUOYO MUJIMA!
20, 21. a) Mmalu kayi a muomumue avua bakalenge banayi batudi bakuile aba benze? b) Ntshinyi tshituakonkonona mu tshiena-bualu tshialonda?
20 Bilejilu bia bakalenge banayi ba Yuda bavua benzele Yehowa mudimu ne muoyo mujima bidi bitulongesha tshinyi? Bantu balume aba bakadisuika bua kusankisha Yehowa ne kumutendelela matuku abu onso a muoyo. Bakamueyemena pakalua baluishi ba bukole kubaluisha. Bualu bua mushinga budi ne: bakenzela Yehowa mudimu bualu bavua bamunange.
21 Nansha muvua bakalenge aba bapange bupuangane ne benza bilema, Yehowa uvua ubanyisha. Wakamona tshivua mu muoyo wabu, kumanyaye ne: bavua bashuwa bamunange. Tuetu petu tudi bapange bupuangane ne tutu tuenza bilema. Kadi Yehowa neatuanyishe padiye umona ne: tudi tumuenzela mudimu ne muoyo mujima. Mu tshiena-bualu tshialonda netukonkonone tshidi bilema bia bakalenge aba bitulongesha.


text:
Wewe Mvidi Mukulu wanyi, busatu bunsanto bundi nkukuila, ngambuluisha bua ndipue muoyo mu bujima buanyi, bua nshale muebe, tshiyi ntshikakana ne mutukije amu bunkadi muebe bua tshiendelele. Nansha tshinyi katshiyi ki ngumusha bupole buanyi, nansha kumpatula munda muebe. Wewe wanyi udi kayi utentemuka, kadi ungambula diba dionso mu bondoke bua busokome buebe.Talaja anyima wanyi, umuenze diulu diebe, tshisombelu tshiebe tshinanga ne muaba webe wa kuikishila. Tshiyi kukushiya nkayebe nansha, kadi ngkalaku ne bujima buanyi, mutabale muditaba, mu dikukukuila, mudifala mujima kumudimu webe wa bufuki.
Wewe Kristo wanyi munanga, Mupopela bua dinanga, ndi musue kuikala munanga wa muoyo webe, ndi musue kukuzangika mubutumbi bua lumu luebe, kukunanga ne dinanga dia lufu. Kadi ndi nguvua butekete buanyi ne ndi nkulomba ne unguuje ne bukole buebe Enza bua ne misalu yonso ya anyima wanyi ikale bu yebe, umbuikile mu wewa muine. Bua matuku anyi a panu ikale makenkesha ne bukole buebe. Luaku munda muanyi bu mulengaminyi, bu muakajiludi ne bu mupandishi.
Wewe muaku wa kashidi, muaku wa Mvidi, Mukulu wanyi, ndi musue kupitshiba matuku a muoyo wanyi onso buakuluteleja, ndi muse kudilekelela mu dindongesha diebe, bua ndonge bionso amu kuudi. Pashishe, mu midima yonso, mu bu tshianana, mu butekete bonso ndi musue kukulengamina diba dionso ne nshale mu butoke buebe bunene. Eyi wewe Munkenkeshi wanyi Munanaga, nshindike bua ne tshi monyi kabidi mua kupatuka mu bunkeke buebe.
Wewe kapia kabutula bionso, nyuma wa dinanga luaku kundi, bua bienzeke munda muanyi bu didifuka Muntu dia muaku, bua ngikala buy eye muine mu bu muntu buapabuabu, mudiye wenzulula malu ende onso masokome. Ne wewe Tatu inamina pa tshifukibua tshiebe tshikese etshi, tshibuikila ne mundidimbi webe, umone mu tshiosthio amu munangibua webe, uudi mutekela disanka diebe.
uenu basatu banyi, bianyi bionso, Ndiakalenga dianyi bunkaya bua kashidi ndi njimina mu bualabala buenu, ndi ndifila kuudi bu tshintu tshiebe. Dijikaku munda munayi bua meme panyi ndijika munda muebe, mudindila edi dia kuya kubandila mu butoke buebe bondoke bua bunene buenu.


text:
TSHIENA-BUALU TSHINENE | NEWITABE DIPA DITAMBE BUNENE DIA NZAMBI ANYI?
Dipa ditambe makuabu
KANTU ka kusonga naku kreyon kenza bu mazuwa mu tshianza tshia Jordan kamueneka bu ka patupu. Pabi ntshimue tshia ku bintu biende bia mushinga mukole. Jordan udi wamba ne: “Russell, mulunda wa baledi banyi ukavua mukulakaje wakampeshaku pantshivua muana.” Panyima pa lufu lua Russell, Jordan wakamanya ne: Russell uvua muambuluishe bikole kakuende ne baledi bende, ubakuatshisha mu bikondo bia ntatu. Jordan udi wamba ne: “Bu mundi mpindieu mumanye malu a bungi adi atangila Russell, dipa dikese menemene edi didi ne mushinga wa bungi kupita tshintu kayi tshionso.”
Anu mudi tshilejilu tshia Jordan tshileja, dipa didi mua kuikala ne mushinga mukese anyi kadiyi nawu ku mêsu kua bamue bantu. Kadi bua muntu udi udiangata ne dianyisha, didi mua kuikala ne mushinga wa bungi. Bible udi umvuija dipa didi ne mushinga wa bungi mu mêyi adi mamanyike bikole aa: ‘Nzambi mmunange ba pa buloba bikole menemene, wakabapesha Muanende mulela umuepele bua muntu yonso udi uleja ditabuja kudiye kafu, kadi ikale ne muoyo wa tshiendelele.’—Yone 3:16.
Edi ndipa didi mua kupetesha bantu muoyo wa tshiendelele! Kudiku mua kuikala dipa dikuabu dia mushinga mukole anyi? Nansha mudi bamue bantu kabayi bajingulula mushinga udi nawu dipa edi, bena Kristo balelela badi bobu badiangata ne “mushinga.” (Misambu 49:8; 1 Petelo 1:18, 19) Kadi bua tshinyi Nzambi wakafila muoyo wa Muanende bu dipa bua bantu?
Mupostolo Paulo udi umvuija bua tshinyi bidi nanku mu mêyi aa: “Bu muakalua bubi pa buloba bua muntu umue, ne lufu lulue bua bubi abu, nunku lufu luakakuata bantu bonso, bualu bantu bonso bakenza bubi.” (Lomo 5:12) Adama muntu wa kumpala wakenza mpekatu uvuaye mumanye ne: ndimbenga kutumikila Nzambi, ne wakapeta tshibawu tshia lufu. Ku butuangaji bua Adama, lufu luakakuata ndelanganyi yende yonso, mmumue ne: bantu ba pa buloba bujima.
“Difutu dia bubi ndufu, kadi dipa didi Nzambi ufila mmuoyo wa tshiendelele mu Kristo Yezu Mukalenge wetu.” (Lomo 6:23) Bua kumbusha bantu ku tshibawu tshia lufu, Nzambi wakatuma Muanende Yezu Kristo pa buloba bua kufila muoyo wende mupuangane bua bantu. Ku diambuluisha dia mulambu eu, udi mumanyike bu “tshia kupikula natshi” bantu, bonso badi baleja ditabuja kudi Yezu, nebapete muoyo wa tshiendelele.—Lomo 3:24.
Bua mabenesha onso adi Nzambi upesha batendeledi bende ku butuanji bua Yezu Kristo, Paulo wakamba ne: “Tudi tuela Nzambi tuasakidila bua dipa diende difila tshianana didi kadiyi kuamba.” (2 Kolinto 9:15) Eyowa, tshia kupikula natshi bantu ntshimpe be, ne katuena tukumbana mua kutshiumvuija bimpe menemene to. Kadi mu mapa onso mimpe adi Nzambi mupeshe bantu, bua tshinyi tshia kupikula natshi bantu ke tshidi nangananga ne mushinga wa bungi? Mmu mushindu kayi muditshi tshitambe mapa makuabu onso a Nzambi? * Ntshinyi tshitudi petu mua kuenza bua dipa edi? Tudi tukulomba bua kubala mandamamuna adi Bible ufila bua nkonko eyi mu biena-bualu bibidi bidi bilonda.
^ tshik. 8 Yezu wakitaba bua “kufila muoyo wende bua bualu buetu.” (1 Yone 3:16) Kadi bu muvua mulambu eu muikale bumue bua ku malu adi Nzambi mulongolole, biena bualu bidi bilonda ebi mbimanyine pa mudimu udi nawu Nzambi bu mufidi wa tshia kupikula natshi bantu.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Disambila dia muntu udi ubenga kuteleja didi tshintu tshibi (9)
-
Luse luleja muntu udi utonda mpekatu (13)
-
Kakuena bubanji bua lukasa budi kabuyi ne tshilumbu (20)
-
Mubelu mmuimpe kupita kulabidilangana (23)
-
Muena tshipapayi kena upangila tshintu (27)
28 Bantu babi badi banyema kakuyi muntu udi ubipata,Kadi bantu bakane badi ne muoyo mukole bu ntambue.+
2 Padiku dishipa dia mikenji mu ditunga, nedikale ne mukokeshi upingana pa muaba wa mukuabu,+Kadi ku diambuluisha dia muntu udi ne dijingulula dia malu ne dimanya, mukokeshi neanenge bikole.+
3 Muntu mupele udi ushimakaja muntu mupuekele bua kumudia bintu+Udi bu mvula udi ukomba biakudia bionso.
4 Bantu badi balekela mukenji badi batumbisha muntu mubi,Kadi bantu badi batumikila mukenji badi babafiikila munda.+
5 Bantu babi kabena bajingulula kulumbuluisha kuakane to,Kadi bantu badi bakeba Yehowa badi bajingulula malu onso.+
6 Mupele udi wenda mu muoyo wende mutoke mmuimpeMupite muntu mubanji udi njila yende minyanguke.+
7 Muana wa lungenyi udi utumikila mukenji,Kadi mulunda wa badiavi udi ufuisha tatuende bundu.+
8 Muntu udi uvudija bubanji buende ku tshia kasombela+ ne ku dilomba makasa mapite bungiUdi ubunguijila muntu udi uleja bapele luse.+
9 Muntu udi ubenga kuteleja mukenji,Nansha disambila diende didi tshintu tshibi.+
10 Muntu udi upambuisha bantu bakane bua balonde njila mubi neakuluke mu dijimba diende,+Kadi badi kabayi mua kubandibua nebapiane tshintu tshimpe.+
11 Muntu mubanji mmuena meji ku mêsu kuende yeye,+Kadi muntu mupele udi ne dijingulula dia malu udi mua kumumanya tshidiye.+
12 Padi bantu bakane batshimuna, kudi butumbi bunene,Kadi padi bantu babi bapeta bukokeshi, bantu badi basokoma.+
13 Muntu udi usokoka matomboka ende kakupeta diakalenga to,+Kadi muntu udi uatonda ne ualekela nebamufuile luse.+
14 Muntu udi mudimuke misangu yonso ngua diakalenga,Kadi muntu udi upapisha muoyo wende neakuluke mu dikenga.+
15 Bu ntambue udi ukungula ne nyama wa urse udi udiela bua kukuata tshintuKe mudi mfumu mubi ku mutu kua bantu badi kabayi ne wa kubasungila.+
16 Mulombodi udi kayi ne dijingulula dia malu udi unyanga malu ne bukokeshi buende,+Kadi muntu udi ukina bintu bipetela mu njila mubi nealepeshe matuku a muoyo wende.+
17 Muntu udi ne bujitu bua dibanza dia mashi bua mudiye muangate muoyo wa muntu neatungunuke ne kunyema too ne mu lukita.+
Muntu kamuambuluishi to.
18 Muntu udi wenda kayi kalema neapandishibue,+Kadi muntu udi njila yende mikonyangale neakuluke diakamue.+
19 Muntu udi udima buloba buende neikale ne biakudia bia bungi,Kadi muntu udi wipatshila malu a patupu neikale ne bupele bua bungi.+
20 Muena lulamatu neapete mabenesha a bungi,+Kadi muntu udi ufuila bua kupeta bubanji kakupanga kupeta tshilumbu to.+
21 Ki mbimpe kuleja kansungansunga to;+Kadi muntu udi mua kuenza bualu bubi bua tshipese tshia diampa.
22 Muntu udi walakana udi ne muoyo kuulu kuulu bua kupeta bubanji,Kayi mumanye ne: bupele nebumukuate.
23 Muntu udi ubela mukuabu+ nealue kuanyishibua bikole pashishe+Kupita muntu udi ulabidilangana ne ludimi luende.
24 Muntu udi wiba tatuende ne mamuende bintu, ne wamba ne: “Ki mbibi to,”+
Mmuena dia muntu udi ukebesha kabutu.+
25 Muntu muena lukuka udi ujudija matandu,Kadi muntu udi weyemena Yehowa neatante.+
26 Muntu udi weyemena muoyo wende mmutatakane,+Kadi muntu udi wenda ne meji neasungidibue.+
27 Muntu udi upesha bapele bintu kakupangila tshintu,+Kadi muntu udi ubuikila mêsu ende kudibu neapete milawu ya bungi.
28 Padi bantu babi bapeta bukokeshi, muntu udi usokoma,Kadi padibu bajimina, bantu bakane badi bavula.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nsumuinu 28
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TSHIENA-BUALU TSHINENE | MUA KUMANYA MALU A BUNGI MU DIBALA DIEBE DIA BIBLE
Ntshinyi tshiudi mua kuenza bua dikusankishe?
Ntshinyi tshiumvua bua dibala diebe dia Bible? Nedikutonde anyi nedikusankishe? Bidi bilondeshila mushindu uutu ubala. Tumonayi tshia kuenza bua kukolesha dijinga dietu ne dinanga dietu dia kubala Bible.
Sungula nkudimuinu wa kueyemena udi ne ngakuilu wa lelu. Wewe ubala mikanda idi ne malu a bungi adi makole bua kumvua anyi idi ne miaku ya kale iudi kuyi mumanye, dibala edi kadiakukusankisha to. Ke bualu kayi keba Bible udi ne ngakuilu mupepele uudi mua kumvua bimpe bua alenge muoyo webe. Kadi mbimpe ikale kabidi nkudimuinu muimpe ne mujalame. *
Enza mudimu ne biamu bidiku lelu. Lelu Bible ki mmupatula anu pa mabeji to, kadi udi kabidi mu biamu. Tudi mua kubala imue Bible ku enternete anyi kuyambula bua kuyela mu ordinatere, mu tablete anyi mu telephone bua kudibadila. Imue Bible idi ne bintu bikuabu bidi bikuambuluisha bua kukeba mvese mikuabu pa lukasa mu tshiena-bualu tshiudi anyi mene kufuanyikija nkudimuinu mishilashilangane. Wewe musue anu kuteleja patupu, manya ne: Bible ukadiku kabidi mu mêyi makuata. Bantu ba bungi batu basue kuteleja dibala dia Bible padibu mu mashinyi batangile ku miaba yabu ya midimu, padibu basukula bilamba anyi padibu benza midimu mikuabu idi kayiyi ibapangisha bua kuteleja dibala. Kuenaku mua kuteta mushindu uudi mua kukokesha anyi?
Enza mudimu ne bintu bia kulonga nabi Bible. Bintu ebi bidi mua kukuambuluisha bua kumanya malu a bungi mu didibadila diebe dia Bible. Kudi tuarte tua maloba a mu Bible tuakuambuluisha bua kumanya miaba iudi upeta mu didibadila diebe ne kumona mushinga wa malu avua menzeke. Biena-bualu bu mudi bidi mu tshibejibeji etshi anyi bidi mu site wetu mu tshitupa tshia ne: « La Bible et vous », bidi mua kukuambuluisha bua kupeta diumvuija dia bitupa bia bungi bia mu Bible.
Ikala ushintulula mishindu iudi ulonga Bible. Wewe mumone ne: kubala Bible kubangila ku ntuadijilu too ku ndekelu kudi kukutonda, kuenaku mua kutuadija ne tshitupa tshidi tshikusankisha bikole bua kukolesha dijinga diebe anyi? Wewe musue kumanya malu a bantu ba mu Bible badi bamanyike bikole, udi mua kudienzeja bua kubala malu a bantu abu mu Bible. Mushindu eu mmuleja mu kazubu ka ne: “ Bala Bible bikole bua kumanya bantu badimu.” Pamuapa udi mua kubala Bible tshiena-bualu ku tshiena-bualu anyi kubala malu avua menzeke bilondeshile muvuawu malondangane Kuena mua kuteta umue wa ku mishindu eyi anyi?
^ tshik. 4 Bantu ba bungi mbamone ne: Bible wa Nkudimuinu wa bulongolodi bupiabupia mmujalame, nnguakueyemena ne udi ubadika bimpe menemene. Bantemu ba Yehowa mbapatule Bible eu mu miakulu mipite pa 130. Udi mua kumuambula mu site wa jw.org anyi kuambula programe wa JW Library. Wewe musue, Bantemu ba Yehowa badi mua kukutuadilayi ku mbelu.


text:
Lumingu lua dia 7-13/3
ESETÊ 6-10
Musambu wa 131 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Esetê wakenza malu ne lungenyi lua didipangisha malu bua Yehowa ne bua bantu bende”: (Min. 10)
Est 8:3, 4—Nansha muvua Esetê mu bukubi, wakateka muoyo wende mu njiwu bua bakuabu (ia 143 §24-25)
Est 8:5—Esetê wakenza malu ne budimu kumpala kua Ahashawelosha (w06 1/3 11 §8)
Est 8:17—Bantu ba bungi bakitaba ntendelelu wa bena Yuda (w06 1/3 11 §3)
-
Dikeba bubanji bua mu Dîyi dia Nzambi: (Min. 8)
Est 8:1, 2—Yakoba uvua muambe mêyi a buprofete bua ‘diabanya dia bintu binyenga mu mvita dia Benyamina dilolo,’ pavuaye pa bulalu usua kufua. Mmunyi muvuawu makumbane? (ia 142 ne kazubu)
Est 9:10, 15, 16—Nansha muvua mikenji mianyishile bena Yuda bua kupawula bintu, bua tshinyi bakabenga kuenza bualu ebu? (w06 1/3 11 §4)
Dibala dia Bible dia lumingu elu didi dindongeshaku tshinyi bua Yehowa?
Mmalu kayi a mu dibala dia Bible dia lumingu elu adi mua kungambuluisha mu buambi?
-
Dibala dia Bible: Est 8:1-9 (Min. 4 anyi mikese)
DIFILA BIKOLE KU MUDIMU WA BUAMBI
Longolola tshia kuamba mu buambi ngondo eu: (Min. 15)Diyukidilangana ne bateleji. Ela filme yonso ya tshia kuamba, nuakule bua malu a mushinga adimu. Pashishe nuyukidilangane pa tshiena-bualu tshia ne: “Tuakajayi nyishilu wetu: Funda tshiebe tshia kuamba bua kufila bibejibeji.”
TUIKALAYI NE NSOMBELU WA BUENA KRISTO
“Tuakidilayi babikidibue betu”: (Min. 15) Diyukidilangana ne bateleji. Lomba bamanyishi bua bambe malu mimpe avuabu bapete pavuabu bakidile bantu bavua balue kubuela mu Tshivulukilu tshishale. Wenzeje dinaya didi dileja bualu bulelela buvua buenzeke.
Dilonga dia Bible dia tshisumbu: ia nshap. 10 §12-21 ne diambulula mu dib. 91 (Min. 30)
Diambulula, ne Kadiosha ka lumingu lualua (Min. 3)
Musambu wa 147 ne disambila


text:
“Ikala ne dikima . . . ne ndaku wenze mudimu”
“Ikala ne dikima ne bukole ne ndaku wenze mudimu. Kutshinyi anyi kuikadi ne buôwa, bualu Yehowa . . . udi nebe.”—1 KUL. 28:20, NWT.
MISAMBU: 60, 29
1, 2. a) Mmudimu kayi munene uvuabu bapeshe Solomo? b) Bua tshinyi Davidi wakaleja muvuaye usamisha meji bua Solomo?
BAVUA bambile Solomo bua kulombola mudimu munene wa dibaka wa katshia ne katshia, mmumue ne: mudimu wa dibaka ntempelo mu Yelushalema. Ntempelo eu uvua ne bua kuikala “muimpe mutambe, bienza bua ne: lumu luende ne bulengele buende bimanyike mu maloba onso.” Bualu bua mushinga mukole budi ne: ntempelo eu uvua ne bua kuikala ‘nzubu wa Yehowa Nzambi mulelela.’ Yehowa wakamba bua Solomo alombole mudimu eu.—1 Kul. 22:1, 5, 9-11, NWT.
2 Mukalenge Davidi uvua mutuishibue ne: Nzambi uvua ne bua kuambuluisha Solomo, kadi utshivua ‘muana ne kayi ne dimanya dia bungi to.’ Uvuaku mua kuikala ne dikima dia kuenza mudimu wa dibaka ntempelo eu anyi? Dikala diende muana ne kayi ne dimanya dia bungi bivuaku mua kumupangisha bua kuwenza anyi? Bua Solomo kuwukumbajaye, uvua ne bua kuikala ne dikima ne kuya kuenza mudimu.
3. Mmalu kayi adi atangila dikima avua Solomo mulonge kudi tatuende?
3 Solomo uvua pamuapa mulonge malu a bungi adi atangila dikima kudi tatuende. Patshivua Davidi muana, wakaluangana ne nyama ya luonji ivua milue kukuata mikoko ya tatuende. (1 Sam. 17:34, 35) Wakaleja muvuaye ne dikima dia bungi pavuaye muluangane ne tshilobo tshinene tshia mvita. Eyowa, Davidi wakatshimuna Goleyata ne diambuluisha dia Nzambi, ne dibue difinunuke.—1 Sam. 17:45, 49, 50.
4. Bua tshinyi Solomo uvua ne bua kuikala ne dikima?
4 Bivua bikumbane bua muvua Davidi mulue kulomba Solomo bua ikale ne dikima ne ibake ntempelo! (Bala 1 Kulondolola 28:20.) Bu Solomo kayi ne dikima, buôwa buvua mua kumutekesha, ne dibenga kuenza mudimu divua dibi menemene kupita diwenza bibi.
5. Bua tshinyi tudi dijinga ne dikima?
5 Anu bu Solomo, tudi dijinga ne diambuluisha dia Yehowa bua tuikale ne dikima ne tukumbaje mudimu wetu. Bua kufika ku dienza nanku, tudi mua kuelangana meji bua bilejilu bia bantu ba kale bavua ne dikima. Tudi kabidi mua kuela meji bua mutudi mua kuleja dikima ne kukumbaja mudimu wetu.
BILEJILU BIA BANTU BAVUA NE DIKIMA
6. Ntshinyi tshidi tshikukemesha bua dikima dia Jozefe?
6 Tuakule bua dikima divua Jozefe nadi pavua mukaji wa Potifâ ukeba kuenda nende masandi. Uvua ne bua kuikala mumanye ne: yeye mubenge, bivua ne bua kumukebela ntatu mikole. Nansha nanku, kakadilekelela to, kadi wakaleja muvuaye ne dikima ne kubengaye diakamue.—Gen. 39:10, 12.
7. Umvuija muvua Lahaba muleje dikima. (Tangila tshimfuanyi tshia ntuadijilu tshia tshiena-bualu.)
7 Lahaba mmuntu mukuabu uvua ne dikima. Pavua batentekedi bena Isalele baye ku nzubu kuende mu Yeliko, uvua mua kupeta buôwa ne kubenga kubakidila. Kadi bu muvuaye mueyemene Yehowa, wakapeta dikima dia kusokoka bantu balume babidi aba ne kubambuluisha bua baye kabayi bapete njiwu. (Yosh. 2:4, 5, 9, 12-16) Lahaba uvua witaba ne: Yehowa nNzambi mulelela, ne uvua mutuishibue ne: uvua ne bua kupesha bena Isalele buloba mu mishindu kayi yonso. Kavua mulekele ditshina dia bantu, nansha dia mukalenge wa Yeliko ne bantu bende, dimutekesha mu maboko to. Kadi, wakenza malu mu mushindu wakalua kumuambuluisha yeye ne ba mu dîku diabu bua kushalabu ne muoyo.—Yosh. 6:22, 23.
8. Mmunyi muvua dikima dia Yezu diambuluishe bapostolo?
8 Bapostolo ba Yezu ba lulamatu mbashiye tshilejilu tshimpe tshia muvuabu ne dikima. Bavua bamone muvua Yezu muleje dikima. (Mat. 8:28-32; Yone 2:13-17; 18:3-5) Tshilejilu tshiende atshi tshiakabambuluisha bua kuikalabu pabu ne dikima. Pavua basadoke baluisha bapostolo, kabavua balekele kulongesha bantu bua dîna dia Yezu to.—Bien. 5:17, 18, 27-29.
9. Mmunyi mudi 2 Timote 1:7 utuambuluisha bua kumanya kutudi mua kupetela dikima?
9 Jozefe, Lahaba, Yezu, ne bapostolo bakaleja muvuabu ne dijinga dikole munda muabu divua dibasake bua kuenza malu mimpe. Kabavua bapete dikima bualu bavua badieyemene to. Bavua badipete bualu bavua beyemene Yehowa. Tuetu petu tutu tutuilangana ne nsombelu idi itulomba bua kuikala ne dikima. Tudi ne bua kueyemena Yehowa pamutu pa kudieyemena. (Bala 2 Timote 1:7.) Tukonkononayi nsombelu ibidi idi itulomba bua kuikala ne dikima: mu dîku dietu ne mu tshisumbu.
NSOMBELU IDI ILOMBA BUA KUIKALA NE DIKIMA
10. Bua tshinyi bansonga bena Kristo badi ne bua kuikala ne dikima?
10 Bansonga bena Kristo batu batuilangana ne nsombelu ya bungi idi ibalomba bua kuikala ne dikima bua kuenzela Yehowa mudimu. Badi mua kulonga malu a bungi mu tshilejilu tshia Solomo ne kumuidikija bualu uvua muleje dikima pavuaye muangate mapangadika mimpe bua kujikija dibaka ntempelo. Nansha mudi bansonga bena Kristo bapetela buludiki kudi baledi babu, bobu nkayabu badi ne mapangadika a mushinga adibu ne bua kuangata. (Nsu. 27:11) Mapangadika a meji adibu bangata bua dikeba balunda bimpe, dijikija dimpe dia lutetuku, dikala ne bikadilu bikezuke, ne bua kubatijibua, adi alomba kuikala ne dikima. Bidi nanku bualu bansonga aba badi benza malu adi abengangana ne disua dia Satana udi uyobola Nzambi.
11, 12. a) Mmunyi muvua Mose mushiye tshilejilu tshimpe tshia dikima? b) Mmunyi mudi bansonga mua kuidikija tshilejilu tshia Mose?
11 Dipangadika dinene didi bansonga ne bua kuangata didi ditangila bipatshila biabu. Mu amue matunga, batu basaka bansonga bua kudifundila bipatshila bia kulonga tulasa tubandile ne kukeba mudimu wa makuta a bungi. Mu matunga makuabu, malu a mpetu adi mua kusaka bansonga bua kumona ne: badi ne bua kuimanyina anu pa dikebela bena mu mêku abu bintu bia ku mubidi. Wewe muikale mu nsombelu wa nunku, ela meji bua tshilejilu tshia Mose. Bu muvuabu bakoleshe Mose kudi muana wa bakaji wa Palô, uvua mua kudifundila tshipatshila tshia kupeta lumu ne bubanji. Bena mu dîku diabu, balongeshi bende, ne bafidi bende ba mibelu bavua ne bua kuikala bamusake bua kuenza nanku. Pamutu pa Mose kuenza nanku, wakimanyina ntendelelu mukezuke ne dikima dionso. Diakamue pakashiya Mose mabanji a mu Ejipitu, wakeyemena Yehowa. (Eb. 11:24-26) Yehowa wakamubenesha bua bualu ebu, ne kakuyi mpata neapete masanka a bungi kumpala eku.
12 Bia muomumue, Yehowa neabeneshe bansonga badi badienzeja bua kudifundila bipatshila bia mu nyuma ne kuteka malu a Bukalenge pa muaba wa kumpala mu nsombelu wabu. Neabambuluishe bua kukumbajilabu bena mu mêku abu majinga abu. Mu bidimu lukama bia kumpala, nsonga Timote uvua muimanyine pa bipatshila bia mu nyuma, ne nudi mua kuenza penu nanku. *—Bala Filipoyi 2:19-22.
13. Mmunyi muvua dikima diambuluishe muanetu wa bakaji kampanda bua kukumbaja bipatshila biende?
13 Muanetu wa bakaji wa mu Alabama mu États-Unis uvua dijinga ne dikima bua kudifundila bipatshila bia mu nyuma. Udi ufunda ne: “Mu dikola dianyi, mvua ne bundu bua dikema. Bivua binkolela bua kuyukila ne bantu ku Nzubu wa Bukalenge, kadi bivua bikole menemene bua kukokola ku nzubu kua muntu undi tshiyi mumanye bua kuyukila nende.” Bu muvua baledi ba muanetu wa bakaji nsonga eu ne bena mu tshisumbu bamuambuluishe, mmukumbaje tshipatshila tshiende tshia kulua mpanda-njila wa pa tshibidilu. Udi wamba ne: “Bulongolodi bua Satana budi busaka bantu bua kumona ne: bipatshila bimpe bia kudifundila nkulonga tulasa tubandile, kuikala ne lumu, makuta, ne kuikala ne bintu bia bungi bia ku mubidi. Misangu ya bungi, bantu kabatu bafika ku dipeta bintu ebi to, kadi bidi bibakebela anu tunyinganyinga. Kadi kuenzela Yehowa mudimu nkumpeteshe disanka dia bungi ne ndiumvua tshiyi ne tshindi mupangile.”
14. Ngimue nsombelu kayi idi ilomba baledi bena Kristo bua kuikala ne dikima?
14 Baledi bena Kristo badi pabu ne bua kuikala ne dikima. Tshilejilu, mfumuebe wa mudimu udi mua kutungunuka ne kukulomba bua kuenza mudimu mêba a pa mutu ku dilolo anyi ku ndekelu kua lumingu, tshikondo tshiutu muteke bua kuenza ntendelelu wa mu dîku, kuyisha, ne kubuela mu bisangilu. Bidi bikengela kuikala ne dikima bua kubenga dilomba dia nunku ne kuikala tshilejilu tshimpe kudi bana bebe. Anyi pamuapa bamue baledi mu tshisumbu badi mua kulekela bana babu benza malu kampanda audi wewe kuyi musue bua muanebe enze. Baledi abu badi mua kukuebeja bua tshinyi muanebe kena wenza malu adi babu bana benza. Newikalaku ne dikima dia kubumvuija ne bulenga buonso tshiudi muangatshile dipangadika diebe edi anyi?
15. Mmunyi mudi mêyi adi mu Misambu 37:25 ne mu Ebelu 13:5 ambuluisha baledi?
15 Tudi tuleja mutudi ne dikima patudi tuambuluisha bana betu balela bua kudifundila bipatshila bia mu nyuma ne kubikumbaja. Tshilejilu, bamue baledi badi mua kuelakana bua kukankamija muanabu bua kulua mpanda-njila, kuya kuyisha muaba udibu dijinga ne bamanyishi ba bungi, kuya ku Betele, anyi kuya kuibaka miaba yetu ya ntendelelu. Baledi badi mua kumvua buôwa bua ne: muanabu kakukumbana bua kubatabalela pakulakajabu to. Kadi baledi ba meji badi baleja dikima ne beyemena milayi ya Yehowa. (Bala Misambu 37:25; Ebelu 13:5.) Mushindu mukuabu uudi mua kuleja muudi ne dikima ne mueyemene Yehowa mpaudi wambuluisha muanebe bua kuenzaye pende bia muomumue.—1 Sam. 1:27, 28; 2 Tim. 3:14, 15.
16. Mmunyi mudi bamue baledi bambuluishe bana babu bua kudifundila bipatshila bia mu nyuma? Mmunyi mudi kuenza nunku kubambuluishe?
16 Bena dibaka kampanda ba mu États-Unis bakambuluisha bana babu bua kudifundila bipatshila bia mu nyuma. Mulume udi umvuija ne: “Kumpala kua bana betu kutuadijabu kuenda ne kuakula, tuvua tubambila masanka adi afumina ku mudimu wa bumpanda-njila ne ku dienzela tshisumbu mudimu. Ke tshipatshila tshidibu badifundile lelu. Kudifundila bipatshila bia mu nyuma ne kubikumbaja kudi kuambuluisha bana betu bua kuepuka buenzeji bua mu bulongolodi bua Satana ne bua kudifila bua kuenzela Yehowa mudimu.” Muanetu wa balume kampanda udi ne bana babidi wakafunda ne: “Baledi ba bungi batu badienzeja bikole ne batula makuta a bungi bua kuambuluisha bana babu bua kukumbaja bipatshila bia malu bu mudi a manaya, a dijikija dia lutetuku, ne dilonga tulasa. Kadi kudienzeja bikole ne kutula makuta bua kuambuluisha bana betu bua kukumbaja bipatshila biabambuluisha bua kuikala mu malanda mimpe ne Yehowa ke bualu budi ne mushinga wa bungi. Bidi bienza disanka bua kumona mudi bana betu bakumbaje bipatshila bia mu nyuma ne bua mutudi babambuluishe bua kubikumbaja.” Ikala mushindike ne: Nzambi neabeneshe baledi badi bambuluisha bana babu bua kudifundila bipatshila bia mu nyuma ne kubikumbaja.
DIKIMA MU TSHISUMBU
17. Fila bilejilu bidi bileja mudibi bikengela kuikala ne dikima mu tshisumbu tshia bena Kristo.
17 Bidi bikengela kuikala kabidi ne dikima mu tshisumbu. Tshilejilu, bakulu badi dijinga ne dikima padibu balumbuluisha muenji wa mpekatu anyi padibu bambuluisha bantu badi dijinga ne luondapu lua lukasa lukasa. Bamue bakulu batu baya kutangila bantu badi mu maloko bua kulonga Bible ne aba badi banyisha bulelela anyi bua kulombola bisangilu. Kadi netuambe tshinyi bua bana betu ba bakaji bajike? Kudi mpindieu mpunga ya bungi idibu nayi bua kuvudija mudimu wabu pa kuikala bampanda-njila, kuyisha muaba udibu dijinga ne bamanyishi ba bungi, kuambuluisha mu mudimu wa luibaku wa muaba udibu, ne kuwuja dilomba bua kubuela mu Kalasa ka bamanyisha ba Bukalenge. Bamue mbafike too ne ku dibuela mu Kalasa ka Gilada.
18. Mmunyi mudi bana betu ba bakaji bakulumpe mua kuleja dikima?
18 Bamamu bakulumpe badi dibenesha kudi tshisumbu. Tudi banange bana betu aba bikole! Bamue kabena mua kukumbana bua kuenza malu a bungi bu muvuabu benza kumpala mu mudimu wa Nzambi to, kadi badi anu mua kuleja dikima ne kuenza mudimu. (Bala Tito 2:3-5.) Tshilejilu, muanetu wa bakaji mukulumpe udi dijinga ne dikima bobu bamulombe bua kuyukila ne muanetu wa bakaji nsonga bua tshilumbu tshia mvuadilu muimpe. Kakukanyina muanetu wa bakaji nsonga eu bua mvuadilu wende to, kadi udi mua kumukankamija bua atangile tshidi mvuadilu wende mua kuenzela bakuabu. (1 Tim. 2:9, 10) Kutabalela bena mu tshisumbu ne dinanga mushindu eu kudi mua kupatula bipeta bimpe.
19. a) Mmunyi mudi bana betu ba balume bakadi batambule mua kupeta dikima? b) Mmunyi mudi Filipoyi 2:13 ne 4:13 mua kuambuluisha bana betu ba balume bua kupeta dikima?
19 Bantu bakuabu badi ne bua kuikala ne dikima ne kuenza mudimu mbana betu ba balume bakadi batambule. Bantu balume badi ne dikima badi basue kuambula majitu makuabu badi dibenesha kudi tshisumbu. (1 Tim. 3:1) Kadi, bamue badi mua kuelakana bua kuipatshila majitu. Pamuapa muanetu wa balume uvua muenze bilema kampanda ku kale, ne mpindieu udiumvua ne: kena ukumbana bua kuikala musadidi wa mudimu anyi mukulu to. Anyi muanetu wa balume mukuabu udi mua kudimona kayi mukumbane bua kukumbaja mudimu kansanga to. Wewe udiumvua mushindu eu, Yehowa udi mua kukuambuluisha bua kuikala ne dikima. (Bala Filipoyi 2:13; 4:13.) Vuluka ne: umue musangu Mose wakadimona kayi mukumbane bua kuenza mudimu uvuabu bamupeshe. (Ekes. 3:11) Kadi, Yehowa wakamuambuluisha, ne mu kupita kua matuku, Mose wakapeta dikima dia kukumbaja mudimu au. Muanetu wa balume ukadi mutambule udi mua kupeta dikima dia muomumue padiye wenza disambila ne muoyo mujima bua Nzambi amuambuluishe ne padiye ubala Bible dituku dionso. Kuelangana meji a bilejilu bia bantu bavua ne dikima nekumuambuluishe kabidi. Udi mua kulomba bakulu ne budipuekeshi bua bamulongeshe ne udi ne bua kuikala mudiakaje bua kuambuluisha mu mudimu wonso udi umueneka. Tudi tulomba bana betu ba balume bonso bakadi batambule bua kuikalabu ne dikima ne kuenzela tshisumbu mudimu bikole!
‘YEHOWA UDI NEBE’
20, 21. a) Ntshinyi tshivua Davidi mujadikile Solomo? b) Ntshinyi tshitudi bashindike?
20 Mukalenge Davidi wakavuluija Solomo ne: Yehowa uvua ne bua kumuambuluisha too ne pavua mudimu wa kuibaka ntempelo ujika. (1 Kul. 28:20) Bu muvua Solomo mubueje mêyi aa mu lungenyi luende ne mu muoyo wende, kakalekela dikala diende muana ne dipanga kuikala ne dimanya dia bungi bimupangisha bua kuenza mudimu to. Wakaleja muvuaye ne dikima dikole, kuenzaye mudimu, ne Yehowa wakamuambuluisha bua kujikija ntempelo mulenga mu bidimu muanda mutekete ne tshitupa.
21 Anu muvua Yehowa muambuluishe Solomo, udi mua kutuambuluisha petu bua kuikala ne dikima ne kukumbaja mudimu wetu mu dîku ne mu tshisumbu. (Yesh. 41:10, 13) Patudi tuenzela Yehowa mudimu ne dikima, netuikale bashindike ne: neatubeneshe lelu ne mu matuku atshilualua. Nunku, “Ikala ne dikima . . . ne ndaku wenze mudimu.”
^ tshik. 12 Neupete mibelu mimpe ya mua kudifundila bipatshila bia mu nyuma idi mu tshiena-bualu tshia ne: “Difundila bipatshila bia mu nyuma bua kutumbisha Mufuki webe” tshidi mu Tshibumba tshia Nsentedi tshia dia 15/7/2004.


text:
2 Mpindieu mu dituku divua Tshibilu tshia Pentekoste+ tshienda tshienzeka, bavua bonso muaba umue.2 Diakamue mutoyi wakafuma mu diulu, muenze anu bu wa tshipepele tshikole tshituta, ne wakuwula mu nzubu muonso muvuabu basombe.+3 Ndimi bu ya kapia yakamueneka kudibu ne yakadiabanya, kuyayi kuikila pa mutu pa yonso wa kudibu lumue lumue,4 ne buonso buabu bakuwujibua tente ne nyuma muimpe,*+ kutuadijabu kuakula mu miakulu mishilashilangane, anu muvua nyuma ubapesha mushindu wa kuakula.+5 Dîba adi bena Yuda bavua batshina Nzambi ba mu bisamba bionso bia muinshi mua diulu bavua balue mu Yelushalema.+6 Nunku pavua mutoyi au muenzeke, musumba wa bantu wakadisangisha ne biakabapitshila, bualu yonso wa kudibu uvua ubumvua bakula mu muakulu wende.7 Bushuwa, bakakema bikole, kuambabu ne: “Tangilayi, bantu bonso badi bakula aba si mbena Galela,+ ki mmuomu anyi?8 Kadi mmunyi mudi yonso wa kutudi umvua bakula mu muakulu wende wa ku dibele?*9 Bena Pâtia, bena Madayi,+ ne bena Elama,+ bantu ba ku Mezopotamia, ba mu Yudaya ne ku Kapadokia, ba ku Ponto ne mu provense wa Asia,+10 ba ku Fugia ne ku Pampulia, ku Ejipitu ne mu bitupa bia buloba bia mu Libi bidi pabuipi ne Kulene; bantu badi bafumine ku Lomo, bonso bena Yuda ne bantu badi bitabuje buena Yuda,+11 bena Kulete, ne bena Arabe, tudi tubumvua bakula malu mimpe menemene a Nzambi mu miakulu yetu.”12 Eyowa, bonso bavua bakema ne kabayi bumvua tshivua tshienzeka, bebejangana ne: “Bualu ebu budi bumvuija tshinyi?”13 Kadi bakuabu bakabaseka, kuambabu ne: “Mbakuatshike mvinyo mushême.”*14 Kadi Petelo wakimana ne bapostolo 11,+ ne wakabambila ne dîyi dikole ne: “Nuenu bantu ba mu Yudaya ne nuenu bena mu Yelushalema bonso, numanye bualu ebu ne nuteleje mêyi anyi bimpe menemene.15 Mu bulelela, bantu aba ki mbakuatshike munudi nuela meji to, bualu tutshidi dîba disatu* dia munda munya.16 Kadi bualu ebu mbuvuabu bambe ku butuangaji bua muprofete Yoele ne:17 ‘Nzambi udi wamba ne: “Mu matuku a ku nshikidilu, nengitshikijile bantu ba mishindu yonso ndambu wa nyuma wanyi, ne bana benu ba balume ne bana benu ba bakaji nebambe mêyi a buprofete, ne bansongalume benu nebamone bikena kumona, bakulakaje benu nebalote bilota;+18 nansha bapika banyi balume ne bapika banyi bakaji nembitshikijile ndambu wa nyuma wanyi mu matuku au, ne nebambe mêyi a buprofete.+19 Nendeje malu a kukema* muulu mu diulu ne bimanyinu panshi pa buloba: mashi ne kapia ne mabungi a muishi.20 Dîba nedikudimuke mîdima ne ngondo neakudimuke mashi kumpala kua dilua dia dituku dinene dia pa buadi dia Yehowa.*21 Kadi muntu yonso udi ubila dîna dia Yehowa* neapandishibue.”’+22 “Nuenu bantu ba mu Isalele, umvuayi mêyi aa: Yezu muena Nazaleta uvua muntu uvua Nzambi munuleje patoke ku diambuluisha dia midimu ya bukole ne malu a kukema* ne bimanyinu bivua Nzambi muenze ku butuangaji buende munkatshi muenu,+ anu bu munudi nuenu bine bamanye.23 Muntu eu, uvuabu bafile bilondeshile mukavua Nzambi musue* ne mudianjile kumanya,+ nuvua bamupopele ku mutshi ku bianza bia bashipi ba mikenji, nuenu kumushipa.+24 Kadi Nzambi wakamubisha ku lufu+ pakamumbushaye ku tunyinganyinga* tua lufu, bualu kakuvua mushindu wa luolu kushalalu lumukuate to.+25 Bualu Davidi udi wamba bua bualu buende ne: ‘Ndi muteke Yehowa* kumpala kuanyi* misangu yonso, bualu udi ku tshianza tshianyi tshia balume bua meme tshinyungishibu nansha kakese.26 Bua bualu ebu muoyo wanyi wakasangala ne ludimi luanyi luakasanka bikole. Bualu bukuabu, meme* nensombe mu ditekemena;27 bualu wewe kuakundekela* mu Lukita* anyi kuakuitaba bua muena lulamatu webe abole to.+28 Udi mummanyishe njila ya muoyo; neunguwuje tente ne disanka dia bungi kumpala kuebe.’*+29 “Balumiana, bana betu, mbianyishibue bua kunuleja patoke malu a Davidi mfumu wa dîku ne: wakafua, kumujiikabu,+ ne lukita luende lutshidi munkatshi muetu too ne lelu.30 Bu muvuaye muprofete ne mumanye ne: Nzambi uvua muditshipe kudiye ne mutshipu ne: neasombeshe umue wa ku bana bende* mu nkuasa wende wa bukalenge,+31 wakadianjila kumona ne wakakula bua dibishibua dia Kristo ku lufu ne: kabavua bamulekele mu Lukita,* ne mubidi wende kawuvua mubole* to.+32 Nzambi wakabisha Yezu eu ku lufu, ne tuetu bonso tudi bantemu ba bualu ebu.+33 Nunku bu muvuaye mubandishibue ku tshianza tshia balume tshia Nzambi+ ne mupete nyuma muimpe* uvua Tatu mulaye,+ mmuitshikije tshinudi numona ne numvua etshi.34 Bualu Davidi kavua mubande mu diulu to, kadi yeye muine udi wamba ne: ‘Yehowa* wakambila Mukalenge wanyi ne: “Somba ku tshianza tshianyi tshia balume35 too ne pangateka bena lukuna bebe bu kabasa ka kutekela makasa ebe.”’+36 Nunku, nzubu mujima wa Isalele amanye bushuwa ne: Nzambi uvua muvuije Yezu eu unuvua bashipele ku mutshi+ Mukalenge+ ne Kristo.”37 Nunku pakumvuabu malu aa, akabalenga ku muoyo; bakakonka Petelo ne bapostolo bakuabu ne: “Balumiana, bana betu, tuenze tshinyi?”38 Petelo wakabambila ne: “Nyingalalayi bua mpekatu,+ ne yonso wa kunudi abatijibue+ mu dîna dia Yezu Kristo bua dibuikidibua dia mpekatu yenu+ ne nenupete dipa dia nyuma muimpe* didi difidibua tshianana.39 Bualu mulayi eu+ mmunulaya nuenu ne bana benu balela, ne bantu bonso badi kule, bonso badi Yehowa* Nzambi wetu mua kubikila kudiye.”+40 Wakabambila kabidi malu a bungi, kufilaye bumanyishi buonso menemene, ne wakatungunuka ne kubadimuija, ubalomba wamba ne: “Dipandishayi kudi bantu ba mu tshipungu tshikonyangale etshi.”+41 Nunku bantu bakitabuja dîyi diende ne disanka bakabatijibua,+ ne dituku adi bantu* batue ku 3 000 bakakumbajibua.+42 Bakatungunuka ne kudifila ku malongesha a bapostolo, ku didisangisha pamue,* ku didia+ ne ku masambila.+43 Bushuwa, muntu* yonso wakabanga kutshina, ne bapostolo bakatuadija kuenza malu a kukema* a bungi ne bimanyinu.+44 Bantu bonso bakalua bena kuitabuja bavua muaba umue ne benza malu onso pamue;45 bavua bapana bintu biabu+ ne maloba abu ne babanyina bantu bonso bivuabu bapeta bilondeshile muvua muntu nabi dijinga.+46 Ku dituku ne ku dituku, bavua batungunuka ne kuya ku ntempelo ne tshipatshila tshimue, badia biakudia biabu mu nzubu mishilashilangane ne babanyinangana biakudia biabu ne disanka dia bungi ne muoyo mujima,47 batumbisha Nzambi, ne bantu bonso babanyisha. Dituku dionso, Yehowa* pende uvua utungunuka ne kubakumbajila bantu bavua basungidibua.+
Note
^ Anyi “spiritu munsantu; nyuma wa tshijila.” Tang. Diumv.


text:
Badi baladikija tshilumbu tshia Paulo bidimu bibidi (22-27)
24 Matuku atanu pashishe, muakuidi munene Anania+ wakapueka ne bamue bakulu ne mulumbuluidianganyi wa patoke* diende Têtulo, kufundabu tshilumbu tshiabu ne Paulo kudi nguvena.+2 Pakamubikilabu, Têtulo wakatuadija kumubanda wamba ne:“Bu mutudi ne ditalala dia bungi bua bualu buebe, ne bua dilongolola diebe dia malu kumpala kua dîba malu enda ashintuluka mu tshisamba etshi,3 tudi tuitaba malu aa ne dianyisha dia bungi menemene dîba dionso ne miaba yonso kabidi, wa Kunemekibua Felika.4 Kadi bua kubenga kukuangata dîba dia bungi, ndi nkusengelela ututelejaku ndambu bua muoyo webe muimpe.5 Bualu tudi bamone ne: muntu eu ntshipupu*+ tshidi tshisaka bena Yuda bonso ba pa buloba bujima budi bantu basombe bua kutombokela mbulamatadi,+ ne udi ntunga mulongo wa kasumbu ka bena Nazaleta.+6 Uvua kabidi ukeba kunyanga ntempelo, ke tuetu kumukuata.+7 *——8 Pawamulumbuluisha wewe nkayebe, neumone malu onso atudi tumufunda nawu aa.”9 Nunku bena Yuda bakaditua pabu mu dimufunda, bajadika muvua malu aa malelela.10 Pavua nguvena muleje Paulo ne mutu bua kuakula, Paulo wakandamuna ne:“Bu mundi mumanye bimpe ne: wewe udi mulumbuluishe tshisamba etshi kukadi bidimu bia bungi, ndi pabuipi bua kudilumbuluila.+11 Anu muudi mua kudijadikila nkayebe, ki nkuanji kupita matuku 12 katshia ngabanda ku Yelushalema bua kutendelela;+12 kabavua bansangane nkokangana ne muntu mu ntempelo anyi njudija tshimvundu mu bantu, ni mmu nsunagoga anyi mu tshimenga to.13 Kabena nansha mua kukujadikila malu adibu bambanda nawu mpindieu to.14 Kadi ndi ngitaba bualu ebu kumpala kuebe ne: bilondeshile njila udibu babikila ne: kasumbu ka malu a ntendelelu, mushindu eu ke undi ngenzela Nzambi wa bankambua banyi mudimu wa tshijila,+ bualu ndi ngitabuja malu onso adibu bumvuije mu Mikenji ne bafunde mu mifundu ya Baprofete.+15 Nunku ndi ne ditekemena kudi Nzambi, ditekemena didi bantu aba batekemene pabu ne: nekuikale dibishibua dia bantu ku lufu,+ dia bakane ne dia badi kabayi bakane.+16 Bua bualu ebu, ndi ndienzeja misangu yonso bua kulama kondo ka muoyo katoke* kumpala kua Nzambi ne kua bantu.+17 Mpindieu panyima pa bidimu bia bungi, mvua mulue bua kupesha ba mu tshisamba tshietu bintu bia luse+ ne bua kufila milambu.18 Pamvua ngenza malu aa, bakansangana mumane kudilengeja mu ntempelo bilondeshile mikenji,+ tshiyi ne musumba wa bantu anyi njudija tshimvundu to. Kadi kuvua bena Yuda bakuabu ba mu provense wa Asia19 bavua ne bua kuikala muaba eu kumpala kuebe bua kumfunda bu bobu bikale bulelela ne bualu bua kumbanda nabu.+20 Anyi bantu badi muaba eu bakuambile bobu nkayabu tshilema tshidibu bampete natshi pamvua muimane kumpala kua Tshilumbuluidi tshinene,*21 pa kumbusha dîyi dimue tshianana dimvua muele pamvua muimane munkatshi muabu dia ne: ‘Badi bandumbuluisha kumpala kuenu lelu eu bua dibishibua dia bafue!’”+22 Kadi bu muvua Felika mumanye bimpe malu a Njila eu,+ wakatuadija kupingaja bantu wamba ne: “Nenkose tshilumbu tshienu etshi dîba dionso diapueka Lusia, kamanda ka basalayi, kuneku.”23 Pashishe wakatumina mfumu wa basalayi dîyi bua ashale mukuate muntu eu kadi amushile ndambu wa budikadidi, ne banyishile bana babu bua bikale bamuambuluisha ku majinga ende.24 Matuku makese pashishe, Felika wakalua ne mukajende Dusila uvua muena Yuda, kubikidishaye Paulo ne kumutelejaye wakula bua ditabuja mu Kristo Yezu.+25 Kadi pavua Paulo wakula bua buakane, bua didikanda ne bua dilumbuluisha didi ne bua kulua,+ Felika wakumvua buôwa, kuambaye ne: “Bua mpindieu anji ndaku, kadi nenkubikidishe kabidi pangapeta mpunga.”26 Kadi uvua utekemena kabidi ne: Paulo uvua mua kumupesha makuta. Ke bualu kayi ukavua anu umubikidisha misangu ne misangu, uyukila nende.27 Kadi pakapita bidimu bibidi, Pokio Festo wakapingana Felika mu nkuasa; bu muvua Felika ujinga bua bena Yuda bamuanyishe,+ wakashiya Paulo mu buloko.


text:
BIUMA BIA MU DÎYI DIA NZAMBI | YOELE 1-3
“Bana benu ba balume ne bana benu ba bakaji nebambe mêyi a buprofete”
Bena Kristo bela manyi badi benza mudimu wa diamba mêyi a buprofete. Badi bakula bua “malu manene a dikema a Nzambi” ne bamanyisha ‘lumu luimpe lua Bukalenge’. (Bz 2:11, 17-21; Mat 24:14.) Mikoko mikuabu idi ibakuatshisha padiyi yenza payi mudimu au
Kubila dîna dia Yehowa kudi kumvuija:
Kudimanya
Kudinemeka
Kueyemena muena dîna edi ne kumutekemena
Diebeja ne: ‘Mmunyi mundi mua kukuatshisha bela manyi mu mudimu wabu wa diamba mêyi a buprofete eu?’


text:
Nation Innue, uin e pimutauat peikushteu etashinniti innu-tshishe-utshimaua, tshika tshishpeuatamueu utipenitamunnua kie Innua utassinu, tshika minu-kanuenitamueu mamu eshi-kanuenitashuniti, tshika nitautshitau atusseunnu kie, anite innu-assia, tshika matinamatinanu kie tshi shukatenitakanit iaishi-minuat tshekuan ka tutakanit, anite utshimatat, anite eshi-inniunanut mak anite innu-aitun itetshe.
Mamunakanit mekuat eshi-shutshishit, Nation Innue ui minupanitau e nishuht eshi-nishtuapakaniht Nation mak Nation mak nenua tshishe-utshimaua Canada mak Québec, tshi nishtuapamakaniht kie tshi tipenimitishunit utinnimuaua kie tshi mishituepanitakanit e nitau-takuaimatishunanut e kuishkushinanut e nakatuenitakanit shuniau.